03:29 27 Апрель 2021 272\nБугунги кунда ёшларнинг турли мафкуравий таъсирлар нишонига айланиши ва турли оқимларга кириб қолишларининг асосий сабаблари: диний илмларни ўрганиш учун муносиб устоз танламаслик, ишонувчанлик, айрим ҳолларда қайсарлик ва шон-шуҳратга тез эга бўлишга ҳаракат қилишларидир. Бу омиллардан эса бузғунчи ғояларнинг тарафдорлари унумли фойдаланиб қолмоқдалар.\nМуқаддас динимиз шунинг учун ҳам фарзандларимизни ҳам жисмоний, ҳам маънавий таълим-тарбиясига кучли аҳамият беришга ундайди. Хусусан, Қуръони каримда мингдан ортиқ оятлар одоб-аҳлоқ, тарбия ва илмга алоқадорлиги инсонни баркамолликка етаклайдиган мезон бўлса, фарзанд тарбиясига ҳам алоҳида эътибор қаратилиши динимизни нақадар мукаммал эканлигини кўрсатиб беради. Бу ҳақда Аллоҳ таоло шундай дейди:“Эй иймон келтирганлар! Ўзингизни ва аҳли аёлингизни ёқилғиси одамлару тошдан бўлган оловдан сақланг” (“Таҳрим” сураси 6-оят).\nОта-оналар фарзандларининг бу каби ҳолатларидан бехабарликлари ёки кўз юмишлари асло тўғри келмайди!\n“Киши фарзандига одоб бериши – бир соъ эҳсон қилишидан афзалдир” (Имом Термизий ривоятлари). (Бир соъ – тақрибан 4 килограммдир).\n“Билмаганга илм ўргатиш – садақадир”.\n“Макка фатҳидан кейин ҳижрат йўқ” (Имом Бухорий ривоятлари).\n“Расулуллоҳ саллаллоҳу алайҳи ва саллманинг ҳузурларига бир киши келиб: “Эй Аллоҳнинг Расули, мен ота-онамни йиғлаган ҳолда ташлаб, ҳижрат қилиш учун сизнинг ҳузурингизга келдим”, – деди. У Зот алайҳиссалом эса: “Ота-онангиз олдига қайтиб, уларни қандай йиғлатган бўлсангиз, шундай кулдиринг”, – деб жавоб бердилар (Имом Насоий ривоятлари).\n“Эй, мўминлар! Агар сизларга бирор фосиқ кимса хабар келтирса, сизлар (ҳақиқий аҳволни) билмаган ҳолингизда бирор қавмга азият етказиб қўйиб, (кейин) қилган ишларингизга пушаймон бўлмаслигингиз учун (у хабарни) аниқлаб (текшириб) кўрингиз! (Ҳужурот сураси 6-оят).\nTags: ҳимоя , қилиш , талаби , иллатлардан , зарарли , Ёшларни , динимиз


Қанчалик қашшоқликда яшамасин¸ ўзбеклар ўз ҳаëтига шукур қилишни маъқул билади.\n"Ўзбекистон президенти Ислом Каримовнинг ҳокимиятига ҳеч нарса таҳдид солмаётгандай кўринади, лекин Муборак ҳокимиятига зарба берган муаммолар Марказий Осиёдаги бошқа лидерлардан кўра айнан Каримовга тааллуқлидир".\nАмерикалик таҳлилчи Martin Sieff бу фикрини Central Asia newswire сайтида 3 феврал куни эълон қилган мақоласида келтирди.\nБироқ миллионлаб мисрликлар таҳлилчи айтаётган муаммолар туфайли президент Муборакдан норозиликларини билдириб кўчага чиққан шу кунларда ўзбекистонликларнинг 93,8 фоизи мамлакатдаги ижтимоий-иқтисодий аҳволни "яхши ва барқарор", деб баҳоламоқда.\nҲар ҳолда Ўзбекистондаги "Ижтимоий фикр" маркази ўтказган сўров натижалари шундайдир.\n"Ижтимоий фикр" маркази ўтказган сўровнинг яна бир натижасига қараганда, ўзбекистонликларнинг 80,7 фоизи ўз ҳаётидан, яъни турмуш даражасидан рози.\nСўров натижалари тўғрисидаги ЎзА хабарида айтилишича, "мамлакат фуқаролари президент Ислом Каримов ва у олиб бораётган сиёсатга мутлақ ишонч билдирмоқда".\nШундай бўлса, америкалик таҳлилчи Martin Sieff ёлғон хулосага келган бўлиб чиқади.\nMartin Sieff Мисрни Ўзбекистонга, Каримовни Муборакка ўхшатгани учун унинг фикрига ҳам, "Ижтимоий фикр" маркази хулосаларига ҳам шубҳа билан қараб Мисрда яшаётган оддий ўзбекистонлик меҳнат муҳожири Аҳмаджонни суҳбатга тортдик.\nОзодлик: Тартибсизликлар бошлангунча, сиз мулоқотда бўладиган мисрликлар президент Муборакка қанчалик ишонарди? Қанчалик у юритаëтган сиëсатда рози эди?\n- Буни ўзимизнинг ëнимиздаги тендошларимиздан ëки дўстларимиздан, дейлик кўчадагилар билан гаплашиб қолинганда ëки фавқулодда кузатилади бу ҳолатлар, 80-90 фоиз халқ президентни ичидан нафрат билан ëмон кўрарди. Ўзбекистондан фарқи йўқ эди Мисрнинг. Фақат Ҳусни Муборакка қарши гапиришга ëки қарши чиқишга улар қўрқишарди¸ тўғрироғи. 15 йилдан бу ëғига кетган бу нафратлар.\nОзодлик: Ўзбекистондан фарқи йўқ эди¸ деяпсиз. "Ижтимоий фикр" маркази “Ўзбекистонликларнинг 93 фоизи Ислом Каримов олиб бораëтган сиëсатни қўллаб-қувватлайди. Ислом Каримов тинчлик, барқарорлик гарови деган фикрда” деяпти. Сиз мана шу хулосага ишонасизми? Сиз ҳам ўзи ўзбекистонликмисиз?\n- Ўзбекистондан эдим. Ўзбекистондан чиқиб кетганимга ҳеч қанча бўлгани йўқ.\nОзодлик: Шу хулосага сиз ишонасизми?\n- У сафсата, ëлғон гап у. Қанақасига? 10 фоиз қўллаб-қувватласа ҳам катта гапку. Ëлғон гапку бу!\nОзодлик: Миср билан Ўзбекистон худди шу масалада бир хил деяпсиз-а?\nОзодлик: Мисрликларни нима ҳаракатга келтириб юборди? Ўша нафрат нима учун чиқиб кетди¸ деб ўйлайсиз?\n- Биринчи сабабларини сизга айтадиган бўлсам, 80 миллион фуқароси бор. 80 миллион фуқародан 3 миллион фуқаро жуда ғариб, жуда хароб ҳолатда яшардида. Ҳатто уйлари ҳам йўқ. Қабристонларда яшарди¸ масалан.\nОзодлик: Шу маънода Ўзбекистондаги аҳвол дурустроқми?\n- Ўзбекистон билан Миср ўртасида ҳеч қандай фарқ йўқ. Ўзбекистонда бойиганлари бойиб жуда ўзига сиғмай кетган. Ғариблари жуда ғариб бўлиб кетган. Бу ер ҳам худди шундай.\nОзодлик: Аҳоли жон бошига Мисрда ички ялпи маҳсулот 2721 доллар экан. Ўзбекистонда 1343 доллар экан. Роппа-роса икки бараварга оз экан. Демак, Ўзбекистон аҳоли жон бошига қараганда икки бараварга камбағал экан. Мисрликлар ўзбекистонликларга қараганда икки баравар бойроқ бўлишига қарамасдан чидамабди-да кўчага чиқиб кетибди. Ўзбекистонликлар “Худога шукур” деб, масaлан 80 фоизи ўзининг турмуш даражасидан рози экан. Шуни қандай тушунтириб бера оласиз?\n- Буни тушунтиришнинг ҳожати ҳам йўқ. Бу яққол намоëнку. Масалан¸ ўзбекистонлик бечоралар митинг қилиб чиқадиган бўлса, Андижон воқеасини эсга олайлик. Оддий гўдак бўладими, қари бўладими, аëл киши бўладими¸ бир бошдан қириб ташлаган. Буни ўзбекистонликлар кўрган, кўрмаганлари эшитган. Бундан қўрқади-да. Ўзбекистонликларнинг юраги қолмаганку. Қанақасига митинг қилиб чиқади? Бу оддий ҳолатку. Бу тўғрисида мулоҳаза қилишнинг ҳеч кераги йўқ¸ деб ўйлайман, дейди\nМисрда яшаётган оддий ўзбекистонлик меҳнат муҳожири Аҳмаджон.\nХўш, "Ўзбекистонликлар ёмон яшаяпти", дер экан Аҳмаджон ёлғон гапираяптими ёки "Ўзбекистонликлар яхши яшаяпти", дер экан, "Ижтимоий фикр"даги социолог олимлар ёлғон гапираяптими?\nФикри ожизимизча, ҳар иккаласи ҳам ёлғон гапирмаяпти.\nЧунки ўзбек чидамли, ҳар нарсага шукур қилувчи, оёғи синсаям, "Худога шукур, бошим эмас, оёғимгина синди-ку?!" дейдиган халқ.\nМана Нишон туманида истиқомат қиладиган 20 яшар йигитнинг айтгани.\n- 20 ëшдаман. Ҳозир қиладиган аниқ ишим йўқ. Ҳеч нарса иш билан шуғулланмайман. Худога шукур яшаса бўлади. Биздан ҳам баттар яшайдиган халқлар бор Африкада. Барибир шу кунимизга шукур қиламиз. Яхшими- ëмонми¸ бир бурда нонни топиб турибмизда. Худонинг берганида, дейди 20 ëшли нишонлик йигит.\nБу йигит "бир бурда нонни" топиб турганига, "Африкадагилардан яхшироқ яшаётганига" хурсанд.\nХўш, Аҳмаджон ўз фикрига мана шу йигит ҳаётини мисол қилиб келтирса, ёлғон бўлармиди?\n"Ижтимоий фикр" ҳаётингиздан розимисиз", деб сўраса "розимасман", деган жавоб олармиди?\n3 феврал куни суҳбатлашганимиз яна бир ўзбекистонлик йигитнинг айтганини эшитинг.\n- Ҳамма ишимиз зўр. Қорнимиз тўқ. Бир бурда нон есак ҳам ўзимизга сингади. Тинчмиз. Қаймоқ егандан кўра¸ бир бурда нон есак ҳам ўзимизга сингади, тинчмиз. Бошқа нима дейман, дейди яна бир ўзбекистонлик йигит.\nБу йигит "қорни тўқлигига", "қаймоқсиз бўлсаям нон еб турганига" хурсанд.\nХуллас, ўзбекларнинг бошидан сув айлантириб ичсанг арзийди.\nБояқиш Муборак адашиб мисрликларга президент бўливолган экан, энди ўзидан кўрсин.


Аввалроқ “Пахтакор” клубида тўп тепувчи Драган Черан хориж ОАВсига интервью бергани ҳақида ёзган эдик.\nФутболчи интервьюсида ўзбек футболи ҳақида гапирди. У Ўзбекистонда икки футболчи, Элдор Шомуродов ва Одил Аҳмедовни алоҳида таъкидлаб ўтди. Унинг фикрича шу футболчилар мамлактда энг яхшилари. Шунингдек, Ўзбекистонга хорижлик мураббий Эктор Купер олиб келингани, Купер ўзбек футболидаги менталитетни ўзгартиришга урингани, лекин бунинг фойдаси йўқлигини таъкидлади.\n“Ўзбекларда мақсад йўқ, тез таслим бўлишади ва катта баҳслардан қўрқишади. Купер ҳайдалди ва энди жамоани маҳаллий мураббий бошқармоқда. Ўзбеклар Карлос Кейрушни олиб келишга уринишди, бироқ у 6-7 млн. евролик маош сўради” – деди Черан.\nШу билан бирга Ўзбекистонда жанг спортида яхши спортчилар борлиги, футбол эса шунчаки жамоавий спорт тури эканини айтди. Футболга кўп пул ажратилаётгани, лекин булар секин амалга ошаётгани таъкидланди.\nКиритилди: 11:45 17.01.2020. Ўқилди: 3972 марта. Фикрлар сони: 1 та.


Партиядошимиз ижоди | "Адолат" СДП\nНиҳоят тонг отди. Ҳалима эса туни билан ухлолмай чиқди.Ёмон тушлар кўргани боис, қаттиқ қўрқди. Шунданмикин, кўнглида бир ҳадик ниш урди.\nҲалиманинг ери фермер. Нонушта қилиб бўлгач, икковлон пахта даласига йўл олдилар. Аёл кўрган туши ҳақида гапира бера бошлаганди, фермернинг майда чуйда масалалар билан чалғигиси келмади.\nҲалима пахтазорга келгач, белига фартук бойлаб, терим ишларига киришиб кетди. Бугун вақт тез ўтарди. Аёлнинг қалбидаги хавотр еса аримасди.\nҲаш-паш дегунча тушлик вақти бўлди.Ҳамма пахта даласидан чиқа бошлади.Бу пайтга келиб ҳалима теримда қийинчилик туғдираётган қатор ораларидаги бегона ўтларни ўроқча билан ўришга киришганди. Аммо унинг ҳам бошқалар сингари овқатга боргиси, бир нафас ростлаб олгиси келиб қолди. Шу мақсадда 3-4 қадам юрган аёл оёғи остида нимадир ғимирлаётгандек туюлди. У синчиклаб қараса, жўяклар ичда ётган икки илонга кўзи тушди.Нима қилишини билмай шошиб қолган Ҳалима қўлидаги ўроқ билан уларнинг бирини урди. Бечора илон шу заҳоти ўлди. Иккинчиси еса ҳалиманинг кўзларига қаттиқ тикилиб, тезда кўздан ғойиб бўлди. Бу қараш аёлнинг кўнглига ғулғула солди. Ҳалима илоннинг нигоҳидан “Мени есингда тут.Вақти келиб, ҳали бу ишинг учун жавоб берасанъъ, деган маънони ўқиди гўё. Шундан сўнг тушликда унинг томоғидан ҳеч нарса ўтмади. Фақат сув ичди холос.Унинг умр йўлдоши келиб, Ҳалиманинг қалтираб турган қўлидан ушлади: -нима бўлди? Битта илон ўлганига шунчами?\n-Айтгандима,шу ерга олиб келманг деб. Ахир унинг ҳам жони бор еди-ку! Икки кўзи билан биз кўриб турган ёруғ оламни кўриб турарди.Оёқлари бўлмаса ҳам судралиб юрарди,-деди аёл йиғламсираб.- Эсимда, онажоним бир пайтлар айтгандилар: "Ҳеч қачон икки ҳайвон турганда уларнинг бирини иккинчисининг кўзи олдида ўлдирманглар.Шериги бир кун келиб ўч олади"\nУндан кейин тирик қолган илон менга шундай тикилдики.\n- Нималар деяпсан,кел яхшиси сени уйга элтиб қўяман,-деди ва Ҳалиманинг хўжайини рафиқасини пахта даласидан олиб кетди.\nОрадан ойлар, йиллар ўтди. Ҳалима бир қиз-у бир ўғил фарзанди бор эди.Уларни меҳр билан улғайтирарди. Унинг қизи чиройда тенгсиз; ой деса ойдай, кун деса кундай гўзал еди. Айниқса, қизнинг тундек қора узун сочлари кишини ҳавасини келтирарди.\nБир куни она қизини отасига овқат олиб бориш учун пахта даласига юборди. Ота эса қизига таомни тутнинг соясига қолдириб, уни боғдан мева териб келишини сўради.У мева териб бўлгач,негадир ҳовуз бўйида бир оз дам олгиси келди-ю ям-яшил ўт ўланлар устида чалқанча ётди.\nОта эса қизини кута-кута зерикди.\nОхири ўзи боғ ёмон йўл олди.Бу ерга йетиб келганида эса не кўз билан кўрсинки, қанча-қанча орзулар билан ўстирган қизининг бўйнида илон ўрашиб ётарди. Ота ўша ернинг ўзида ҳушидан кетди. Бироздан сўнг Ҳаким ўзига келди.Унинг кўзларидан тинмай ёш оқарди.Афсуски, қиз оламдан ўтган эди. Илон билан Ҳакимнинг кўзлари тўқнашди. Шу лаҳзада гўё илон Ҳакимга "Мен ҳам худди шунга ўхшаш вазиятда фарзандимдан айрилгандим",-деб тургандек бўлди.\nОрадан бир ҳафта ўтди. Қизидан эрта айрилган ота-она адойи тамом бўлдилар. Ўзини ҳеч кечира олмаган она ахири: "Бу ҳаётда барча яшашга ҳақли. Ҳеч ким бировнинг умрига зомин бўлмаслиги керак. Хоҳ у инсон бўлсин, хоҳ у ҳайвон. Кун келиб албатта қасос олинар екан",-деб, тақдирга кўнди.\nБир бор екан, бир йўқ екан. Қадим-қадим замонда катта бир қишлоқда инсонлар бахтли, тинч-осуда ҳаёт кечирар екан. Табиати жуда гўзал ҳавоси муссаффо қишлоқда биттагина қудуқ бор екан. Қишлоқдошлар ичимлик сувини шундан олар еканлар.\nЛекин кунлардан бир куни Тошмат бобо сув олиш учун набираси Нодир билан қудуқ олдига келди. Аммо не кўз билан кўрсинки, қишлоқдаги ягона қудуқнинг суви қуруб қолган. Бу ҳолдан айниқса, Тошмат бобо дахшатга тушди. Ахир у умри давомида бу қудуқни ҳали бирор марта суви қуруб қолганини кўрмаган еди-да. Қолаверса қишлоқдан бундан ташқари бошқа тоза ичимлик суви манбайи йўқ.\nШу пайт қудуқ олдига қишлоқнинг енг кекса кишиси Ҳожибой бобо келди. У бўлган воқеадан хабар топгач бир ўз ўйланиб қолди ва "Катта бобом бу қудуқни "Сеҳрли қудуқ"деб айтганларини ешитган едим бу ҳақда менга отам раҳматли айтиб берганлар балки қудуқ қишлоқ аҳолисидан хафа бўлгандир. Қаранглар, унинг атрофи ахлат уюмларга тўлиб тошиб ётибди. Ҳатто қудуқ ичида ҳам бир нечта банкалар ётибди-ку. Ахир, ичимлик сувини ўзимиз турли хил зарарли нарсаларидан асрашимиз керакдир".\n- Демак қудуқ атрофини тозаласак, ундан яна сув мавжлана бошлайди, - деди. Боядан бери жим ўтирган Нодир\n-Йўқ. Бу камлик қилади, - деб гапга аралашди Тошмат бобо. - Яхшиси қишлоқда ҳашар еълон қиламиз. Барча ташландиқ жойларни тозалаб турли мевали ва манзарали дарахт кўчатларини ўтқазамиз. Уччовлон бамаслаҳат ишни бошлаб юбордилар. Қишлоқ аҳли тозалик, ободонлаштиришга киришиб кетти. Бир кун ичида бу қишлоқ таниб бўлмас даражада ўзгарди барча қилган ишидан жуда хурсанд еди.\nҲаммадан барвақт уйқудан уйģонган Нодир қудуқ олдига келди. У кўзларига ишонмасди. Қудуққа яна сув қайтган ва у аввалгидан ҳам мусаффо еди. Бирин-кетин қишлоқдошлар қудуқ атрофига тўпландилар. Бўлиб ўтган воқеа уларга яхшигина дарс эди. Қайтиб бирор бир киши қудуқ атрофига ахлат ташламади ва озодаликка ривоя қилди.\n1.Шоирнинг шеърлари ўзининг ва дунёнинг ҳою ҳаваслари эмас.У қалбнинг оҳ-у фарёдлари, қувончу ташвишлари, инсонлар томон ошиқаётган туғёнли сўзлардир.\n2.Адолатпарвар инсонларни ҳар доим ҳам ҳамма бирдек яхши кўравермайди. Чунки у инсонлар фақат рост сўзни айтадилар-да...\n3.Ғам қалбда қўним топдими?Асло хавотир олиб, тушкунликка тушманг.Негаки ғам қалбимизни поклашга хизмат қилади.\n4.Вақт биз ўйлаганимиздан кўра тезроқ одимлайди.Аллоҳ бизга инъом етган умр ўз ниҳоясига йетиб бораверади. Кимдир ўз езгу ниятларига йетиб, бахтли ҳаёт кечиради.Яна кимлардир еса аксинча.\n5."Тақдир пешонамизга нимани битиб қўйган бўлса, шуни кўраверамиз", деймиз-у лекин қайсидир маънода тақдиримиз ўз қўлимизда. Ҳаёт бизга доим қай йўлни танлашимиз, манзилга қай йўлдан боришимиз учун имкон беради. Икки йўлдан бирини танлаш эса инсоннинг ўзига ҳавола.\n6.Гуноҳ ишга қўл урган кимсалар "Мен қилган ишимдан пушаймонман" деб кимлардандир кечирим сўрайдилар. Лекин хато ишни қилишдан олдин ҳар бир ишнинг жавоби, тўғрироғи, сўроғи борлигини ўйламайдилар.\n7.Ей инсон, ҳаёт йўлларида асло ўтмишга боқма.У ерда сени хафа қиладиган хотиралар бўлиши мумкин. Келажак ҳақида ҳам ўйлама. Чунки у фақат сени ўйлантира олади холос. Сен бошингни кўтариб, кенг, сокин осмонга боқ. У йерда сени ўйловчи, ҳимоя қилувчи, ризқингни берувчи ва қалбингда меҳр-муҳаббатга жой бўлса, сени тўғри йўлга бошловчи АЛЛОҲ бор.\nКапалак ва мен\nГулдан-гулга қўнар ошиқ капалак,\nУ шунчалар нафис, мисоли ғазал.\nҚалбимиз тўрида энг эзгу тилак:\nҒам-қайғу билмасин ҳеч қачон юрак.\nКапалак учавер, юртим тинч, обод,\nСенинг рақсинг кўриб, завқланар кўнгил.\nМенинг орзуларим бўлмайди барбод,\nЁзган шеърларимдан яшнасин ҳар дил.\nКапалакни умри қисқа албатта,\nМенинг шеърларим-чи, бўлади пойдор.\nШунданмикин билмам, умидим катта,\nМенинг умрим асло ўтмайди бекор.\nҚиқир-қиқир кулар бойчечак,\nЖилғачалар унга жўр бўлар.\nНовдаларда жилмаяр куртак,\nДов-дарахтлар орзуга тўлар.\nҚалдирғочлар рақсга тушар,\nМайсачалар чалса сибизға.\nГоҳ-гоҳ булут пояндоз тўшар,\nОроланар сочини тараб,\nСувда аксин кўриб мажнунтол.\nҚўлларимдан баъзан йетаклаб,\nШеър ёзишга ундайди ҳаёл.\nБухоро вилояти, Жондор тумани, Баҳористон маҳалласи


КОНТРАЦЕПЦИЯ ТУРЛАРИ - 2.\nХар йили дунёда 16,7 миллионга яқин исталмаган хомиладорлик қайд қилинади. Уларнинг 90% и (125 миллионтаси) хомиладорликни турли йўллар билан тўхтатиш (аборт) билан тугалланади. Замонавий контрацепция усулларидан тўғри фойдаланилганда, бунинг олдини имкони мавжуд эди. Қизиқарли жойи шундаки 21 аср бўлишига қарамасдан кўпчилик жуфтликлар ёки контрацепция усулларини инкор қилади, ёки улардан нотўғри фойдаланади. Кўпчилик аёллар эса контрацепциянинг ножўя таъсирларидан қўрққан холда турли бахоналар қидиради. Қуйида энг оммавий контрацепция усулларини қандай ишлаши хақида фикримизни давом эттирамиз.\nБАЧАДОН ИЧИ СПИРАЛЛАРИ – кенг қўлланилиб, уларни исталган пайтда олиб ташлаш ва яна қайта хомиладор бўлиш имкони мавжуд. Амалиётда асоратлар олдини олиш мақсадида туғмаган ва 25 ёшгача аёлларга спирал тавсия этилмайди.\n9. МИСЛИ СПИРАЛЛАР – улар бачадонда махаллий асептик яллиғланиш чақириб, тухумхужайрани имплантация бўлишига халақит теради.\nЭффективлиги: узоқ вақтга (5 йилгача) қўйилади, юқори эффектив, кундалик хаётга таъсир этмайди.\nКамчилиги: хайз кўриш даври чўзилади, номунтазам қонли ажралмалар келиши мумкин, фақат гинекологлар томонидан жойлаштирилади.\n10. ГОРМОНЛИ СПИРАЛЛАР – бунда оддий спираллар таркибига гормон дозалари қўшилади.\nЭффективлиги: ўта юқори, узоқ вақт сақлайди.\nКамчилиги: нархи қиммат, спирал бачадон ичида пастроқ жойлашганда хомиладорлик ривожланиши мумкин.\n11. КАЛЕНДАРЬ УСУЛИ – бу тахминий овуляция кунини хисоблаш ва шу кунларда алоқа қилмасликдан иборат.\nЭффективлиги: кам, овуляция кунини аниқ хисоблаб чиқишнинг имкони йўқ. Аммо бошқа харажатлар талаб этмайди, календарь ва биринчи хайз кунини эслаб қолиш кифоя.\nКамчилиги: бу усул хайз цикли мунтазам келувчи аёллар учун бўлиб, шунда хам стресс ёки дори препаратлари хайз циклига таъсир этиши мумкин.\n12. БАЗАЛ ХАРОРАТНИ ЎЛЧАШ – бу метод хам календарь усулига ўхшаб, унга қўшимча ректал ёки вагинал хароратини ўлчашдан иборат. Усулнинг мохияти овуляция кунлари базал хароратнинг сезиларли даражада ортиши билан характерланади.\nЭффективлиги: ўртача, календарь ва градусник талаб этилади.\nКамчилиги: доимий равишда эрталаб уйғониб, ўрнидан қўзғалмасдан хароратни ўлчаб туриш керак бўлади.\nСТЕРИЛИЗАЦИЯ - жаррохлик усули бўлиб, ундан сўнг табиий йўл билан хомиладор бўлиш имкони қолмайди. Айрим давлатларда (масалан Россияда) стерилизация фақат 35 ёшдан ортган ва иккита фарзанди бор аёлларгагина ўтказилади.\n13. АЁЛЛАРНИ СТЕРИЛЛАШ – ташрих пайтида бачадон найлари боғланиб, кесилади. Шунинг учун тухум хужайранинг бачадонга тушиши имкони булмайди.\nЭффективлиги: юқори эффектив, хаётини охиригача контрацепция.\nКамчилиги: жаррохлик ташрихи ўтказиш талаб этилади, кейинча хомиладорлик фақат ЭКО орқали амалга оширилади.\n14. ЭРКАКЛАРНИ СТЕРИЛЛАШ – жаррохлик жараёнида уруғ йўлларининг бир қисми олиб ташлангани учун сперматозоидлар эякулятга ўта олмайди.\nЭффективлиги: юқори эффектив, салбий эффектлари ва қарши кўрсатмалари мавжуд эмас.\nКамчилиги: операция талаб этилади, қайтиб фарзанд кўра олмайди.\n15. ХАЛҚОНА УСУЛЛАР – лимон ёки шу каби шарбатлар билан пуркаб ювиш қандайдир маънода спермицид таъсир этади.\nКамчилиги: яллиғланиш, аллергик реакция ва ёқимсиз холатлар кузатилади.\nДекабр 11, 2017 3926 6 Рукн ГИНЕКОЛОГИЯ\nКОНТРАЦЕПЦИЯ ТУРЛАРИ - 1. ...\nДек 10, 2017 3874\nИюн 20, 2020 1198


Ғалабанинг 75 йиллиги 29.04.2020 14:52\nЭр бошига иш тушса, этик билан сув кечар, деган нақлнинг мазмун-моҳияти ҳақида кўп ўйлаганман. Нега бундай дейишган экан? Буни қачон эшитганим, қулоғимга қандай зил-замбил бўлиб қуйилиб қолганини ҳам изоҳлаб беролмайман. Бундай тишли-тиғли гаплар Худо раҳмат қилгур катта энамдан чиқар эди. Демак, бу ақиданинг томири ҳу-у-ув болаликнинг кўксига бориб қадалади. Энамиз-да, энамиздан бошқа ким ҳам айтарди бундай мақол-маталларни… Ёки “этик билан сув ичар...” деб тузатилса маъно чиқармикин? Йўқ, барибир шууримга шувиллаб ёпишган, энди бугунга қадар хаёлимдан кетмай ўрнашиб қолган ушбу илдизгапнинг моҳиятини ҳозирги дамларгача, айни, шу очеркни ёзгунга қадар тушунмай келгандим. Сув кечар, дея якунласангиз ҳам, сув ичар, деб тугалласангиз ҳам энамнинг оғзидан эшитганим ўша мақолнинг моҳиятига етгандай бўлдим. Оҳ, деб юбордим, халқдан айланай, халқ билиб гапиради, халқ беҳудага оғзининг тафтини шамолга олдирмайди. Бугун, айни, шу бугун топдим: “Эр бошига иш тушса, этик билан сув кечар…” Сиз ҳам шу таги-туглик таъкидни қачонлардир эшитгансиз-а? Эшитгансиз! Бугун ўша – этик билан сув кечган эр йигитлар ҳақида гаплашамиз.\nТашналикда сувнинг қадрига етасан. Очликда ноннинг. Хасталикда бир ютим ҳаво қаҳат. Бироқ тинчликнинг қадрига етиш учун бир лаҳзагина бўлса ҳам урушни кўришнинг ҳожати йўқ. Уруш ҳамма фожиаларни бирданига ўзи билан бирга олиб келади: очлик, қаҳатчилик, азоб-уқубат, хасталик… бари-барини.\nТўқликнинг дормандаси, тинчликнинг арзандаси бўлиб, эр етса-да эркакликка эмас, эркаликка мойил бўлиб қолган айрим қизнуқсли, юзига кизилча тошган укаларим мени кечирсин-у, баъзида шулар ҳам эркакмикин, деб қоламан, шуларга бир нарсани ишониб бўладими, айниқса, ўша “бир нарса” Ватан ҳимояси билан боғлиқ улуғ ақидага бориб бош урса-чи, деган хаёлга бориб қоламан.\nБуларга бирор нарсани ишониб бўладими? Бизнинг замонамизда:\n– Во-о-е-еей, болажоним-а! Ма, ол. Мановини еб ол. Бунисини чўнтагингга сол. Шарфингни ўраб, телпагингни ҳам бостир. Қўлқопинг қани? Жунқалпоқчин кий!..\n– Мана калит, машинада бор. Отанг ўзига ҳайдовчи чақиради. Тез-тез телефон қилиб тур. Хавотир олмайин. Ўқиш кимдан қолмабди дейсан, ўқиши ҳам қурсин, дам олиб-дам олиб ўқи, компьютерга кўп тикилма. Хайр болажоним, кечқурун нима овқат қилай? Хўп, чойхонага бормай қўя қол, ўзим ош қилиб кутиб ўтираман...\n“Болажон” 19 ёшда. Талаба институтда ўқийди...\n...Аёз тешиб ўтиб кетяпти. Ўғлон юпун. Чидайди. Қўл-оёқлари акашак бўлиб бораяпти. Бардош беради. Йиқилмаслик керак. Тун бўйи йўл юришди. Тонг оқариб бормоқда. Нима қилиб бўлса ҳам дарё қирғоғига етиб олиши шарт. Елкасида зил-замбил юк – ўқ дори! Егуликлар, егулик қайда… Бир бурдагина қора нон қолган юкхалтасида.\n(Бундан роппа-роса 77 йил илгари 1943 йил. Ҳалиги “қизилчали”нинг катта бобоси. У ҳам 19 ёшда…)\n– Э-е-е-ей, ота ўғил, тойчоқ. Чарчадиларми? Бугун якшанба. Дам олинг. Онаси, тойчоққа тегинманг. Ухласин. Офиснинг иши ҳам осонмас. (“Тойчоқ” 19 ёшда, отасининг компаниясида ишлайди).\n…У мижжа қоқмади. Бугун учинчи кун. Тепалик учун шиддатли жанг кечди. Уч кун ухламади. Юзи тахтадай қотиб қолган. Карахт. Буйруқ келди: тепаликка шиддат билан югурди – эгаллаш керак. Етди. Ўқбўрон ичидан омон чиқиб, етди. Ўзини қутлуғ заминга ташлаб уни қучди, ўпди, ерни ўпди. “Биз сени фашистнинг қўлидан тортиб олдик... демак ғалаба яқин…”. Ўғлон жилмайди (У ҳам 19 ёшда эди. У ҳам “Тойчоқ”нинг ёшида эди).\n– Кўзингизга қараб юрингда-а… Кўз борми, ё, нима бало?..\nАвтобусдан шошиб тушган қиз бекатда елимхалта кўтарган отахонни туртиб юборди, мева-чева йўлда сочилиб қолди. Ота мулзам бўлди. Қиз парво ҳам қилмади-да, йўлида югургилади – шошиш керак, сабоқдан кеч қолади. (Қиз 19 ёшда эди. Университетда таҳсил оларди).\n…Ҳамшира қиз ярадор аскарнинг осколка илма-тешик қилиб юборган танасидан темир парчаларини битта-битталаб суғуриб оларкан у иҳранди:\n– Мени ташлаб кетавер. Ўзимизникиларга етиб ол. Шошил фашистлар қувиб келишаяпти. Сени асир олиши мумкин. Бор. Тезроқ югур. Ўтинаман, тезроқ мени ташлаб кетавер… Шошил!\nҚайда. Ҳамшира ярадорни жон ҳолда олдга судради. Тизза ва билаклари жиққа терга ботган, кўзлари тиниб, мадорсизланди. Бироқ ярадор ўғлонни қўйиб юбормади, у билан бирга, уни судраб ўзимизникилар томон шошилди. Жангчи кўксида салқиган қон қизнинг юз-кўзларига тегди. Қон ва тер ҳиди. Қиз ўғлонни ажал комидан эсон-омон олиб чиқди. (Қиз 19 ёшда эди. Ўғлон 19 ёшда эди...)\n– Ойи, Нигоранинг уйидагилари нима дейишди?\n– Мебель-пебел беришмаскан? Тўйни камчиқим қилишармиш.\n– Сиз нима дедингиз?\n– Керакмас, бизга тўғри келмайсизлар, – дедим.\n– Тўғри айтибсиз. Отаси ҳам ишдан бўшабди. Бекоргамасдир…\n(Бўлажак куёв 19 ёшда…)\n“…Нигора, мен сени бошимда кўтараман. Йиғлама, қайғурма! Ўзингни асра! Кеча укамдан хат олдим. Дадангдан қора хат келибди. Акангдан ҳам хат-хабар йўқ экан… Сен ўзингни қўлга ол, ўзингни асра! Мана кўрасан, биз енгамиз. Биз ғалаба қиламиз. Ўзингни ўша кун учун асра, жоним… Мен омон бораман. Мен сени кафтимда кўтариб юраман, ўзим сенга таянч, ўзим сенга суянч бўламан. Хабарим бор, яқинда ойинг ҳам қазо қилибди… Сен яхшиси бизникига бориб тур, онам ва укам билан бирга бўл. Минг лаънат бу урушга. Сени йиғлатган бу урушга минг-минг лаънат бўлсин...” Нигорим... Жангчи оғир ўйга толганди.\n– Нимани ўйлайсан, Сатторов?\n– Ғалабани, ўртоқ командир, ғалабани!\n– Жангга тайёрмисан?\n– Ҳа, тайёрман…\n(Ўғлон 19 ёшда эди. Олдда қақшатқич жанг нафаси келиб турарди).\n– Исмингиз ким?\n– Қаерингиз оғрияпти? Тиббий маълумотнома нима учун керак?\n– Кеча ёмғирда қолибман. Шамолладим, шекилли. Ўқишимга керак.\nМаълумотномасиз дарсга боролмайман. (Ўғлон 19 ёшда эди. Университетда ўқийди.)\n…Ёмғир шаррос қуймоқда. Кун совуқ.\n“Олға” садоси остида жангчи қуролдошлари қатори ўзини дарёга отди. Нариги қирғоққа сузиб ўтиш, душманни ер тишлатиш, ўч ва қасос олиш иштиёқи билан бутун вужуди аланга оларди. (Ўғлон 19 ёшда эди.)\nБу муқоясалар билан бировга тана-дашном қилиш ниятида эмасман. Фақат мардлик ва матонат тимсоли бўлган, уруш кўрган боболаримиз ўз жонларини ўлимга тиккан кезларда ортидан мана шундай айрим майинмижоз, майдафеъл алафсифатлар ҳам бўй кўрсатишини хаёлга келтирганмикан, деб ўйлаяпман. Йигитман, эрман, эркакман, деган кимсанинг шундай “илимилиқ-билимилиқ” бўлишини тасаввурига ҳам сиғдиришмаган бўлса керак улар... Агар улар бу ҳақда ўйлаган бўлсалар, ғалабадан сўнг мард-жасур, ғурури баланд, ҳозиргидай кўп-кўп ғайрат-шижоатли ўғил-қизларимиздай, ўрни ўриб, қирни қирадиган, худди ўзлари каби далли-ғулли, бир сўзли авлод пайдо бўлади, деб ўйлашган. Улар ғалаба қозонган боболарнинг ўғил-қизлари ҳам ҳамиша ҳаёт синовлари устидан ғолиб келишига ишонган.\nДнепр дарёсининг суви қайнаб кетганди...\nДарёнинг нариги қирғоғи ўлим. Бу қирғоғи ажал билан юзма-юз келишга шай турган ҳаёт. Нари қирғоқда Ватанга чанг солган ёвузлик – фашизм. Бу қирғоқда эса уни тўхтатиб қолиш учун қурбон бўлишга тайёр тириклик. Ё ғалаба, ё мағлубият! Ўртада биргина дарё – Беларуснинг тақдири, бутун бошли улкан мамлакат, инсоният қисматида туб бурилиш ясашга маҳкум этилган шўрлик дарё.\nБеларусь кимнинг қўлида қолади? Европага йўл очиладими, йўқ? Дунё кимнинг қўлида қолади? Башарият аъмолига нима битилган – фашизм дағдағаси остида дир-дир титраб яшайдими ёки ўз аъмолини ўзи белгилаб, озод инсондай кун кўрадими? Шундай оғриқли ва оғир саволларга эса ҳали жавоб йўқ эди.\nРўй беражак ҳал қилув ҳамласининг аҳамиятини ҳар иккала томон ҳам жуда яхши биларди. Қанчалар жонлар шу дарёга қурбонлик қилиниши борасида Иккинчи жаҳон уруши тарихининг энг даҳшатли, қора саҳифаларига буюк тақдир битик этишга шай турарди, нари қирғоқда ўлим, бу қирғоқда тирикликка умид, озодликка илинж руҳи шуъла сочиб турарди. Шундай қилиб, бу машъум уруш тарихида “Днепр учун жанг” деган изтиробли саҳифа пайдо бўлди.\nДнепр қирғоғидаги Лоев... шаҳарча марказини тиш-тирноғигача қуролланган фашист газандаларидан тозалаш ўта муҳим стратегик аҳамиятга эга эди, фашистлар учун бу жойни қўлдан бой бериш Беларусни топшириш, жаҳаннамга қулаш билан баробар эди. Босқинчилар кўп миллатли совет жангчиларини кўра била туриб ўзларини ўлим қаъри – Днепр дарёсига ташлаб ўққа учиб ўлиб кетишга рози бўлишига эса газандалар унчалик ишонмасдилар ҳам. Бироқ ёвга индамасдан бўйин эгишдан кўра ўлимни афзал билган жангчилар Днепрни кечиб ўтишга аҳд қилди, қандай бўлмасин душманга қарама-қарши ҳамла қилиш зарур эди. Жангда тирик қолишни ўйлаш хоинлик қилиш, Ватанни сотиш билан баробар эди. Буни ҳар бир аскар қалбан ҳис қиларди, ана шу ҳиссиёт эса жангчиларга чексиз куч-қудрат ато этарди. Фашистлар эса ботиний, сеҳрли матонат ҳар бир жангчида қаердан пайдо бўлганини англолмай саросимага тушарди, сабаби, қарши ҳужум бошланганди – қўшин ўзини дарёга ташлаганди.\nКун совуқ эди. Кузакнинг рутубатли ҳавоси. Сув муздай. Баданингни тиғдай тиламан дейди. Қурол-яроғ, юк билан сузиб ўтишнинг ўзи бўлмайди.\nТахтадан ясалган қўлбола сол, елим қайиқлар етишмай қолгач пичан ғарамларини жамлаб уларни қаттиқ боғлаб, хашакни қайиқ қилиб жангчилар ўзларини дарёга ураберди. Дарё оқимига дош беролмаган пичан уюмлари титилиб, қанчалаб жангчи сувга ғарқ бўлди, тепада ўқ ёмғири ёғарди. Ўнг қирғоқ тепалигида мустаҳкам ўрнашиб олган душман дарёдан сузиб ўтишга уринган жангчиларни беаёв ўққа тутиб қирар, снарядлар ва гранаталар портлашидан дарё суви лопиллар эди. Бу қиёмат қойимда 10 мингдан зиёд жангчи ҳалок бўлди. Дарё қурбонлар қонидан қизариб, чайқалар, ўқ, бомба ва снарядлар ёғилиши таъсирида Днепр қайнаб-тошиб минг-минглаб мурдаларни ўз комига тортиб оқизиб борарди.\n“Ўқ ёмғири дастидан сув қайнаганди. Хушназаров биринчилардан бўлиб ўзини сувга отганди. Бахтга қарши у дарёнинг жуда чуқур бўлмаган қисмига тўғри келганди. У ўз бўлинмаси билан биринчилардан бўлиб соҳилга сузиб ўтди. У қирғоққа етгач граната ирғитиб душман пулемётининг овозини ўчирди ва олдга интилди...” Бу изоҳ бизнинг ватандошимиз, самарқандлик Сафар Хушназаров ҳақида. Бу ҳайратга тўлиқ маълумотлар Днепр қирғоғидаги Лоев шаҳарчаси музейида сақланмоқда. Ўзбек жангчисининг жасорати тарихнинг, Иккинчи жаҳон уруши тарихининг “Днепр учун жанг” дея аталувчи энг изтиробли ва қайғули, шу билан шон-шараф ва жасорат чўққиси дея аталган ёрқин саҳифасида матонат тимсолида абадиятга муҳрланди.\n1943 йилнинг кузида, аниқроғи, октябрь ойининг бошида Днепр дарёсини биринчилардан бўлиб сузиб ўтиб, душманни ер тишлатган, ўлим билан юзма-юз келган 6 ўзбекнинг номи алоҳида тилга олинади. Ҳа, уларнинг ҳар бири дарёнинг турли нуқталарида бир-биридан холи биринчилардан бўлиб ўнг қирғоққа ўтиб олишди. Уларнинг 6 нафари ҳам кўрсатган мислсиз жасорати учун Совет Иттифоқи Қаҳрамони унвонига сазовор бўлди. Тасаввур қилаяпсизми, Днепрни биринчи бўлиб, ўзбек боболаримиз кесиб ўтган. Буни мен айтаётганим, ўзбек эканлигим учун қўшиб-чатиб бўрттираётганим йўқ, буни тарих гапираяпти, ҳужжатлар сўзлаяпти. Лоев музейи тилга кираяпти. Бу олти бобомизнинг исми-шарифи Лоев шаҳарчасидаги “Днепр учун жанг” Қаҳрамонлар хиёбони мемориал мажмуасида алоҳида лавҳаларда олтин ҳарфлар билан ёзиб қўйилган.\nТўғри, жангда қатнашган ҳар бир жангчига Қаҳрамонлик унвони берилмаганди. Бироқ кўрсатган жасорати ҳеч бир қаҳрамонликдан кам бўлмаган минглаб ўзбек ўғлонларининг жасорати ҳақида азим Днепрнинг ўзи гувоҳлик беради. Уларнинг қанчаси Днепр қаъридан макон топди, қанчаси бу садпора замин бағрида мангуга кўз юмди. Ҳа, уларнинг номини айтишга, сон-саноғи, ҳисобини келтиришга тарих ожизлик қилади. Шундай бўлсада, бизга уларнинг руҳи номаълум солдат қабрларида жо бўлгани, ёди бизнинг юрагимиздан ўрин олгани таскин беради. Ҳа, жасоратга нур ип билан боғланган ёниқ хотира бизга малҳам бўлади.\nАзизларим, яхшиси, Днепр дарёсини биринчилардан бўлиб кечиб ўтган, душманга шердай ҳамла қилган 6 Қаҳрамон ўзбегимнинг улуғ номларини келтирайлик. Танишинг: Сафар Хушназаров (1906-1944), Абдусалом Деҳқонбоев (1906-1943), Жўрахон Усмонов (1923-1945), Тўхтасин Бобоев (1923-2000), Шариф Эргашев (1916-1978), Тошмамат Жумабоев (1924-1995). Эътибор берган бўлсангиз, уларнинг уч нафари ўша жангда ҳалок бўлган. Уч нафари Ўзбекистонимизга ғалаба билан қайтган.\nҲа, улар эл-юрт бошига қора кун тушганда этик билан сув кечган эр йигитлар эдилар...\n“Бу кўча ўзбек халқининг фарзанди Жўрахон Усмонов номи билан аталади”\nМинскда элчихонамиз маслаҳатчиси Дониёр ака Обидов қўлимга бир хат тутганди. Лоев туман ижроия қўмитаси раиси В.А.Байкова томонидан элчимиз Носиржон Юсупов номига йўлланган ушбу расмий хатнинг мазмуни шундай: Лоев тупроғи муқаддас. У қанчалаб қаҳрамонларни ўз бағрига олган. Бу заминда ўзбекнинг 6 нафар паҳлавон ўғлони жасорат кўрсатиб Совет Иттифоқи Қаҳрамони унвонига сазовор бўлган. Лоев шаҳрининг “Қаҳрамонлар хиёбони”да шу туманнинг Дережачи қишлоғида жойлашган биродарлик қабристонида 6 нафар ўзбек фарзанди ёди ҳам абадийлаштирилган. Шунингдек, Хомченко, деб номланган аҳоли пунктидаги кўча Жўрахон Усмонов номи билан аталади. Ғалабанинг 75 йиллигига бағишлаб ўтказиладиган тантанали маросимда Лоев тумани Хомченко қишлоғидаги кўчага “Бу кўча ўзбек халқининг фарзанди Жўрахон Усмонов номи билан аталади” деган лавҳ илиниши режалаштирилган. Апрель ойида бўлиб ўтадиган бу катта тадбирга элчимиз ва элчихона ходимлари ҳам таклиф қилинганди.\nҚанчалар фахрли-а? Фахрли! Ўзбекистон қаерда-ю, Беларусь қаерда? Жасур ўзбек йигити туғилиб ўсган Сирдаёнинг Ховос туманига қарашли Сават қишлоғи қаерда-ю, Беларуснинг Гомель вилояти Лоев туманига тегишли Хомченко қишлоғи қаёқда. Бугун ана шу боис қишлоқда, Европанинг тубидаги бир ўлкадаги кўчалардан бири Жўрахон Усмонов номи билан аталаётганини жуда кўпчилик ватандошларимиз, айниқса бугунги ёшларимиз умуман билишмаса керак. У бу заминда жон олиб, жон берганда, сўнгги қони қолгунча курашиб, ҳалок бўлганда бор-йўғи 19 ёшда эди. 19 ёшда-я. 19 ёшда. У мана шу навқирон умр палласида ўзбек халқининг чиндан довюрак ва жасур халқ эканини ўз жасорати билан исботлай олган ҳақиқий ўзбек эди.\nҲа, 19 ёшда!\nУ 19 ёшда Сож дарёсини сузиб ўтди. Дарёнинг Днепрга келиб қуйиладиган қисмида фашистлар билан жуда яқин, юзма-юз келган даҳшатли жангда газандаларни қийратди. Мислсиз тўқнашувда 13 маротаба душман ҳамласини қайтара олди. У взвод командири ёрдамчиси эди. Гуруҳда бор-йўғи 9 жангчи қолади. Катта сержант Жўрахон Усмонов гуруҳга барча ўқ-дориларни йиғиб, гранаталар билан ҳамла қилишни, қандай қилиб бўлса ҳам асосий қўшин етиб келгунча душманга тўғаноқ бўлишни буюради. Ёрдам кучлари етиб келиб, душманни тўсиб қолган Усмонов бошчилигидаги жангчиларни ярадор ҳолда жанг майдонидан олиб чиқишади. 1944 йилнинг 15 январида Жўрахон Усмонов Совет Иттифоқи Қаҳрамони унвони билан тақдирланди.\n1944 йил охирида қақшатқич жангларнинг бирида у оғир ярадор бўлади. Тошкентга ҳарбий госпиталга юборилади. Жароҳат асорати туфайли 1945 йилнинг 14 февралида госпиталда вафот этади. Ғалабага эса озгина, бор-йўғи 3 ойгина қолганди.\nУ бор-йўғи 19 ёшда эди.\nҲозир айримларимиз шу ёшдаги фарзандимиз ёки набирамизга қараб бу эндигина 19 ёшга тўлди, 19 ёш ҳам ёш-да, ҳали булар гўдакда деб қўямиз. 19 ёшда ҳам одам гўдак бўларканми? Жўрахон эса 19 ёшида қаҳрамон бўлган эди...\nШу ўн тўққиз ёшда этик кийиб сув кечган эркак эди.\n“Аёлим ва фарзандларимга айтинглар, мен Ватанни ҳимоя қилдим...”\n1943 йил 2 октябрь кечаси. 467-ўқчи қисмга қарашли ўқчилар ротасига махсус топшириқ келди: Гулешец қишлоғи ҳудуди орқали Днепрнинг ўнг қирғоғига сузиб ўтиб душман ўрнашган асосий нуқтани эгаллаб, ортда ҳаракатланаётган жангчиларга йўл очиб, Днепрни кесиб ўтишга чоғланган қўшиннинг хавфсизлигини таъминлаш керак эди. Эпчил ва чаққон жангчи, маҳоратли мерган Сафар Хушназаров “Днепр учун жанг” операциясида дастлабки иштирокчилар қаторида биринчилардан бўлиб дарёни ажал ҳамласи ичра сузиб ўтди. У қирғоққа чиқиб олгач, ротанинг олд қисмида ўрнашди. Душманнинг етти бора қилган қақшатқич ҳужумига мардонавор бардош берди. 35 фашист газандасини ер тишлатди. Сафар Хушназаров ва унинг қуролдош шериклари қаршисида, яқингинада турган босқинчиларни икки кун мобайнида ушлаб туриб, уларнинг ҳамласини чиппакка чиқарди. Фашистлар бурнининг тагига келиб қолган бўлса-да, Сафар Хушназаров жойидан жилмади. Душманга граната улоқтириб турди. Бу орада асосий куч Днепр дарёсини кесиб ўтади. Душман билан юзма-юз жангда Сафар Хушназаров яраланди. Тиббий пункт фельдшери ва санитарлари уни дарёнинг нариги қирғоғига хавфсиз ҳудудга олиб ўтмоқчи бўлганида рози бўлмайди: “Мен фашистлар йўлини тўсиб турган асосий жойда ўрнашганман, менинг кетишим мумкин эмас”, деб жавоб беради. Шу жангда у иккинчи бора ярадор бўлади. Қўшиннинг олд қисмида туриб душманини яқин йўлатмаган ўзбек арслони кўрсатган жасорат барча жангчиларга руҳий куч-қудрат бахш этади, уларни мустаҳкам ҳимоя ва шиддат билан олға интилишга ундайди. У Днепрнинг сўл қирғоғига юборилади. Бу ерда учинчи бор ярадор бўлди. Ёвқур ўзбек Сафар Хушназаров ўлим олдидан жангчи дўстларига оддий ва ўта таъсирли васият қилади: “Аёлим ва фарзандларимга айтинглар, мен Ватанни ҳимоя қилдим...”.\nМузей бағридаги хотиралар шундай сўзлайди.\nҲа, музей битикларида шундай ёзилган.\nҲа, музей қаърида сақланаётган Сафар Хушназаровнинг дўстлари ёдномаларида шундай битилган.\n38 ёшида ҳаёт шами сўнган, тўрт фарзанднинг отаси, жасур эркак Сафар Хушназаровнинг васияти музей қаърини титратиб, қулоқларингиз остида жаранглай бошлаганда изтироб ва оғриқ тўлғоғида ўкириб юборай дейсиз, баъзўр ўзингизни тутасиз, кўзингиздан дувиллаб қайноқ ёшлар сиза бошлайди.\nБугунги кунда қаҳрамон жангчининг ўттиздан ортиқ набира ва қанчалаб чеваралари Каттақўрғон шаҳар Ингичка қўрғончаси ҳамда Нарпай туманида истиқомат қилади.\nБиз унинг изида қолган авлодларининг ҳам бобоси каби чин инсон бўлишини истаймиз.\nЭл-юрт бошига қора кун тушганида этик кийиб сув кечган Инсон руҳини шод этиш ҳам чин инсонлик белгисидир...\nУруш ёди билан ҳазиллашиб бўлмайди\nТарих узоқ жим туролмайди. Барибир оғзидан талқони тўкилади. Тузумларнинг тутуруқсиз тутумларига тутантириқ бўлган мафкура тарихнинг унини ўчиролмайди, тарих ҳақиқатни қандай, қай тарзда сўзлашни билади, музейлар, қўлёзмалар, ёдномалар, ҳатто, тирик хотиралар қаъридан чиқиб келади мозий ҳақиқатлари...\nМана, Лоев музейида, энг муҳими, қадрдон беларусь халқи хотирасида, қалб қўрида сақланаётган мардлик ва жонфидоликка бўлган эҳтиром туйғуси тўлқин уриб отилиб чиқди. Лоев туман марказида қад тутган Қаҳрамонлар хиёбони хотира мажмуасида ҳам менинг ўзбекларим қадр-қиммати, халқимнинг мардлиги мана шу олти нафар қоракўз, қорақош ўзбекбобом туфайли яна бир бор улуғланди-ку! Уларнинг олтовига ҳам шундай нисбат берилади: “...Днепр дарёсини биринчилардан бўлиб сузиб ўтди, душман уясига қақшатгич зарба берди, фашистнинг қарши ҳужумини тўхтатиб турди. Шу туфайли бизнинг қўшинларимиз Днепр дарёсидан сузиб ўтиб, дарё қирғоғини эгаллаб олдилар...”.\nУларнинг олтови ҳам Днепрнинг олти жойидан сузиб ўтган, гарчанд бир-бирини билмаса-да, танимаса-да, бир-бирига уйғун қаҳрамонлик кўрсатган. Ҳа, биринчилардан бўлиб ўтган улар. Шунинг ўзи муҳим далил, шунинг ўзи катта гап! Буларнинг изидан қанчалаб юртдошларимиз эргашдийкин, булар бошқа миллат ва элатларнинг довюрак ботирлари қаторида қанча-қанчалаб аскарларга далда бериб, ўз ортидан эргаштирдийкин?! Буларнинг изидан борган ва ёнма-ён турган неча-нечалаб юртдошларимиз фашизм ёққан олов комида қолиб кетмади, дейсиз? Биз уларнинг барчасини номма-ном билавермаймиз, номаълум бўлиб кетганлари – бедарак йўқолганлари қанча, тутқунда ўлиб кетганлари қанча? Албатта, уларнинг рамзий қабрлари бор. “Номаълум аскар қабри...” Бу қабрлар уруш изтироби из солган деярли барча ўлкалар, шаҳарлар, Европа давлатлари, умуман, уруш жабрини тортган ҳамма халқларда бор. Сиз қаерда бўлманг ўша қабр қошида Иккинчи жаҳон урушида бедарак йўқолган жангчиларнинг пок руҳларини ёдга оласиз. Ўзбекми, қозоқ, ўрис, қирғиз, тожик, беларусь, украин, татар, грузин, озар... барча-барча халқларнинг изсиз кетган жангчи фарзандларини хотирлайсиз. Масалан, Европанинг қайси бир шаҳарчасида пайдо бўлган "Номаълум аскар қабри" тепасида сиз уруш комида бедарак йўқолган ўзбек ўғлонининг ҳам муқаддас хотирасини ёд оласиз. Бундай рамзий қабрлар миллатлараро дўстлик, биродарлик туйғуларини уйғотиб, жонлантириб туради. Уруш кўланка ташлаган қайси бир пучмоқларда нишонсиз қолиб йўқолган ўзбек жангчисининг муқаддас руҳини ёд этмоқ мумкин эди бу қабрлар қошида, хоҳ у Европада бўлсин, хоҳ Шарқда бўлсин. Бугун айрим худобехабар миллатчиларнинг ўз шаҳарларидан уруш қурбонлари хотираси учун тикланган лавҳ ва монумент, ҳайкалларни қўпориб ташлашаётганини эшитиб-кўриб юрагим зириллаб, титроққа тушаман: сенларни жангчиларнинг руҳи уради, қарғишга йўлиқасан, деган хаёлга бораман. Дарвоқе, бизда ҳам номаълум жангчилар учун тикланган хотирагоҳлар бўларди.\nНегадир бундан йигирма йиллар олдин “Номаълум аскар қабри” бизга керакмас, деган ақида “қанот ёйиб”, ўша хотирагоҳлар номи ўзгартирилди. Барака топгурлар, ахир ўша номаълум аскар зиёратгоҳи ёки рамзий қабр урушга нафрат, шу урушда жон берган, номаълум йўқолган аскарларга иззат-ҳурмат, эҳтиром ва қайғуриш ҳиссида вужудга келган эди-ку! Бу ердаги рамзий қабр инсонларнинг миллатидан қатъи назар ўзаро биродарлик туйғусини аланга олдирарди-ку, анови ёнаётган олов дўстлик ва қардошлик олови эди-ку... Уларни йўқотиш, улардан воз кечиш худди ўша қабрлар қаъридан қанчалаб аскарларнинг жасадини ковлаб олиб, улоқтириб ташлаш билан баробар эмасмиди? Сизни билмадим, лекин мен “Ҳеч ким, ҳеч нарса ҳеч қачон унутилмайди...” деган ёзувлар лавҳлардан олиб ташланганида шундай хаёлга борганман. Ана, олис ўлкаларда, бошқа шаҳру кентларда номаълум жангчи қабрлари турибди-ку. Улар биздан нон-ош сўрашаётганмиди, рамзий қабрлар ўз жойларида тинчгина турган эдилар-ку? Ёки Тошкентимизнинг қоқ ўртасидаги Халқлар дўстлиги саройи майдонидаги ҳолатни эсланг. Халқимизнинг бағрикенглиги тимсоли, Тошкентнинг паспорти бўлган бу майдоннинг номини ўзгартириб, ўзбекнинг болажонлиги, сахий ва саховатли, уруш кўчага улоқтириб, жаҳаннамга рўбарў этган қанчалаб халқларга бошпана бўлганлигини кўрсатиб турган Шомаҳмудовлар ҳайкали жойидан қўпорилиб шаҳардан четга чиқариб ташланганини нима билан изоҳлаш мумкин эди?\nЧин ўзбек тимсоли Шоаҳмад ота ва Баҳри ая уруш етим этган турли миллат гўдак-болаларига бошпана бўлган ўзбек халқи сийратини кўрсатиб турган ҳайкаллар кимга оғирлик қилганди? Ёки сиз уларни елкангизда кўтариб турганмидингиз? Сиздан бирор нарса сўраётганмиди? Аксинча, Тошкентга қадам ранжида қилган узоқ-яқин меҳмонларга фахр-ифтихор билан кўрсатганимиз ва уларнинг ҳам қалбида ҳайрат тўлқинини тоширадиган муқаддас бир майдон эди-ку бу! Худога шукр, муҳтарам Президентимиз бундан уч йил олдин, фашизм устидан қозонилган ғалаба байрами нишонланаётган улуғ кунларда эзгулик ва одамийлик рамзи бўлган ёдгорликни яна ўз жойига, шаҳарнинг қоқ марказига олиб келиб қўйди ва “Халқлар дўстлиги” деган ном билан майдонни ҳам, санъат саройини ҳам, метро бекатини ҳам қайта номлади. Давлатимиз раҳбарининг шу қилган иши ўзбек халқини нечоғлиқ улуғлигини, уруш йилларида халқимизнинг одамийлик яловини нечоғлиқ баланд тутганини яна бир бор дунёга кўз-кўз қилди. Бунинг учун Сизга минг раҳмат, муҳтарам Президент! Сизнинг бу қилган саъй-ҳаракатингиз замирида ўзбекнинг “Султон суягини хўрламас”, деган буюк ақидаси жо эканини ҳис қилдик.\nЭсимда, 90-йиллар ўрталари ёки сал ўтиб “уруш ҳайкаллари”га қирғин солиш кампанияси бошланди. Айрим бош муҳаррир акаларимиз, менга топшириқ келди, деб ўз шотир-мухбирлари билан бирга Тошкентдан то Сариосиёгача хизмат машинасида хизмат сафари уюштирди. Мақсад, йўл-йўлакай ҳар бир туманга кириб, Иккинчи жаҳон уруши хотирасига ўрнатилган ёдгорликларни танқид қилиш эди.\nНега? Бу урушнинг бизга дахли йўқ экан. Қаерда “1941-1945” ёзуви ва автомат кўтариб каска кийган аскарнинг ҳайкали бўлса, расмга олиб газетда уришди. Кўриб қўйинглар, фалон туманда фалон жойда урушнинг ҳайкали ҳамон сақланмоқда, деган мазмунда. Ҳой, сенинг эсинг қаерда, тентакмисан, бу ҳайкаллар тарих-ку, уруш ва уруш қурбонлари тарихи бўлиб турибди-ку, улар сенинг елкангни босяптими, дейдиган одам топилмади, на тепадан, на пастдан. Менми, мен ўша ҳайкаллар “урилаётган” газетда оддий мухбир бўлиб ишлардим. Эътирозимни айтиб, дакки эшитганман, устимдан кулишган. “Сиёсатни тушунмаяпсанми? Барибир қонинг урушга тортиб туради-а? Афғонда бўлгансан-да...”\nАна шундай оммавозлик авжида турган маҳалда ўзбек тупроғидан улғайиб, дунёни асрашга ҳисса қўшган Иккинчи жаҳон уруши Қаҳрамонларининг ҳам айримларининг ҳайкалларини улар туғилиб ўсган туманлар марказидан олиб ташлашди. Ана шулардан бири, урушда мислсиз жасорат кўрсатган ўзбек ўғли Шоди Шоимовнинг ҳайкалини ҳам Шаҳрисабз шаҳар марказидан қўпориб ташлашган эди. Яна айтаман, шу ҳайкал сенларга ҳалал бердими, турганди-ку жойида, дейдиган одам ҳам йўқ эди-да!\nМен Беларусь ўлкасида ватандошларим – ўзбек жангчилари шарафига кўрсатилаётган чексиз эҳтиром ва ҳурмат намунасини ўз кўзим билан кўриб, ғурурланиб юрган кезларим қўл телефонимнинг телеграм мессенжерига хабар келди: “...укажон, сизнинг Беларусда эканингизни эшитдим. Ўша ерда менинг тоғам ҳам жанг қилиб ҳалок бўлган. У Совет Иттифоқи Қаҳрамони – Шоди Шоимов бўлади. Сўраб-суриштиринг, у киши ҳақида яна бирор янгилик чиқиб қолар...” Бу телефонхатни қадрдон опамиз, шоира, таниқли тележурналист Инобат Ойдин ёзган эди. Ўзининг ўзаги, томирдошини ёд олиб, ундан фахрланиш туйғуси инсондаги энг олий фазилатлардан бири. Ўзини, қавми-қариндоши, ота-боболарини улуғламаган кимса ўзгаларнинг ҳам қадрига етолмайди.\nБеларуснинг Могилёв вилояти Могилёв туманига қарашли Дашковка қишлоғида ўзбек ўғлони Шоди Шоимовга бюст ўрнатилган. Архив ҳужжатларида битилган қуйидаги жумлаларни ўқиб вужудингизга титроқ киради: "...Могилёв туманига қарашли Дашковка қишлоғи ҳудудидан Днепр дарёсини кечиб ўтиш бу ерда жойлашган 385-ўқчи дивизия учун ҳаёт-мамот масаласини ҳал қиладиган энг муҳим операция сифатида алоҳида аҳамият касб этарди. Ўзбек фарзанди Шоди Шоимов махсус гуруҳ билан биринчилардан бўлиб ташаббус кўрсатди. Дарёнинг нариги бетида ўрнашган душманга сув сатҳи аниқ кўриниб турар, кечувга тушганларни қириб ташлашлари аниқ эди. Шундай бўлса-да, Шоди Шоимов ва унинг гуруҳи душман томонидан ёғдирилган ўқ ёмғирлари ичида ўпирилиб ётган кўприк томон – нариги қирғоққа сузиб ўтди.\nШоди фашист билан юзма-юз бўлди, яқин масофада туриб жанг қилди ва ўзини босқинчилар хандағига ташлади. Душман билан кечган қўл жангида паҳлавон ўзбек фарзанди 13 фашистни ўлдиради. 1944 йил 27 июнь куни Днепрнинг ўнг қирғоғида ўрнашган газандалар издиҳоми тор-мор этилади. Дивизия аскарларига Днепрни кечиб ўтиши учун енгиллик туғилади. Бироқ Шоди душман билан кечган аёвсиз қўл жангида – урҳо-урда оғир яраланади. Эртаси куни 28 июнда у жароҳат хуружи туфайли халок бўлади. У ўшанда бор-йўғи...\n– Тоғам ўшанда 18 ёшда бўлган. Архивларда 1925 йил, деб нотўғри кетган. У 1926 йил туғилган, – дейди Инобат опа.\nУ ўшанда бор-йўғи 18 ёшда эди. У 18 ёшида Совет Иттифоқи Қаҳрамони бўлди ва олис Могилёв туманининг Дашковка қишлоғидаги биродарлик қабристонидан мангу жой олди.\n– Шоди Шоимовнинг қаҳрамонлиги, у кўрсатган мардлик ва жасурликни ҳар бир ўқувчи яхши билади. Мактаб музейидаги экспонатлар, ўзбек фарзандининг қуролдошлари хотиралари, жангчи билан бирга бўлган дўстлари мактублари фарзандларимизни бениҳоя ҳайратга солади, – дейди мактаб директори С.Лусовой. – Ўзбек ўғлони беларусь халқи ва тупроғини газандалардан тозалашда мислсиз қаҳрамонлик кўрсатган. Буни ҳеч биримиз унутмаймиз!\nБундай гапдан кейин юрагинг ларзага келади. Шундай ўғлонларни ўстирган халқнинг вакили, ўзбек эканимдан яна бир бор ғурурландим.\nБеларусдан келганимдан сўнг қаҳрамоннинг жияни Инобат опамиз билан қўнғироқлашдим.\n– Тоғамнинг бюсти Шаҳрисабзда яна тикланармикан?, – дейди у титроқли овозда.\n– Албатта, тикланади, – дейман мен ҳам ич-ичимдан қалтираб.\nАйтинг, мен унга бошқа нима дейишим мумкин эди?\nКун бўйи ҳатто ўзидан бир донагина бўлса-да сурат ҳам қолдирмаган, лекин жасоратни абадиятга муҳрлаган Шоди полвон Шоимовнинг қиёфасини хаёлимда тиклашга, у билан ғойибона суҳбатлашишга уринаман. У тасаввурим кенглигида жилмайиб туради: “Бобожон, сиз ҳалок бўлганингиздан сўнг бюстингизни тиклаш учун орадан йиллар ўтиб синглингиз Тиловатнинг расмидан фойдаланишади. Унга ҳарбий уст-бош кийдириб суратга олишади. Айтишларича, синглингиз сизга жуда ўхшар экан. Ўша суврат ҳозир Дашковкадаги музейда сақланмоқда...”\nЎша куни кўз ўнгимдан норғул ва паҳлавон ўзбек ўғлони сиймоси сира нари кетмади. Мен уни қаердадир, қачондир кўргандай, у билан суҳбатлашгандай бўламан... Ким билсин, балки мен уни кўргандирман, балки сиз ҳам кўргандирсиз...\nУ бор-йўғи 18 ёшда эди. Бўлди, бошқа ёзолмайман, кўз ёшларим нигоҳимни хира этмоқда.\nФақат сўнгги гапим: у бор-йўғи 18 ёшда эди. Уруш, сенга минг-минг лаънатлар бўлсин!


Жаҳон статистикаси. COVID-19 ҳақида тўлиқ маълумот\n20 Avgust 19:00 Жаҳон\nSARS-CoV-2 ВАКЦИНА КОВИД-19 КОРОНАВИРУС СТАТИСТИКА\nЖаҳон статистикаси ҳанузгача тасалли бермаяпти. SARS-CoV-2 нинг тарқалиши юқори даражада қолмоқда. Ўтган кун давомида 260 мингдан ортиқ янги юқтирилганлар аниқланди. Учинчи ҳафта кетма-кет ҳар куни янги беморлар сони 250-260 минггача ўзгариб туради.\nДунё бўйича оғир касаллар сони 61 751 кишини ташкил қилади. Шу билан бирга, COVID-19 дан вафот этганлар сони 800 мингга яқинлашмоқда (3,5%).\nҚўшма Штатлар, Бразилия ва Ҳиндистон дунёдаги барча юқтирганларнинг 53,1 фоизини ташкил қилади (11 миллион 995,4 минг).\nЎрта Осиёда сўнгги бир кун ичида 1245 та янги юқтирганлар ҳолатлари аниқланди. Ушбу ёъл билан юқтирганларнинг умумий сони 228 773 га этди, бу аниқланган ҳолатлар бўйича жаҳон статистикасининг 1,01% ини ташкил қилади.\nЎрта Осиёда соғайиб кетганлар сони 188 564 кишини ташкил этади. (Ушбу минтақадаги юқтирилганларнинг умумий сонининг 82,4%), вафот этганлар сони 4 601 (2%).\nWorldometers маълумотларига кўра, 20-август куни эрталаб дунёда касалликларнинг умумий сони 22 миллион 556,3 минг кишини ташкил қилди, 790 минг киши вафот этди.\nЭнг кўп юқтирилган давлатлар: АҚШ – 5 миллион 699,2 минг, Бразилия – 3 миллион 460,4 минг ва Ҳиндистон – 2 миллион 835,8 минг.\nВафот этганлар сони бўйича: АҚШда – 176 302 ўлим, Бразилияда – 111 189, Мексикада – 57 774, Ҳиндистонда – 53 994 ва Буюк Британияда – 41 397.\n20-август куни эрталаб COVID-19-дан тикланган одамларнинг умумий сони 15 288 855 кишига этди. (+250 945) – 67,7% (+ 0.3%).\nРоссияда ушбу касалликка чалинганларнинг умумий сони 937 828 га етди, 749 423 бемор даволанди, 15 989 вафот этди.\nБеларусияда бу касалликка чалинганлар сони 69 801 ни ташкил этади, 67 647 киши даволанган, 622 киши вафот этган.\nЎрта Осиёдаги вазият\nҚозоғистонда беморларнинг умумий сони 103 571 кишини ташкил этади, 86 286 киши тузалиб, 1415 киши вафот этган.\nҚирғизистонда ушбу касалликка чалинганларнинг умумий сони 42 325 га етди, тузалиб кетганлар – 35 197, вафот этганлар – 1 498.\nRegnum агентлигининг хабар беришича, Бош вазир К.Боронов брифингда Қирғизистонда коронавирус пандемияси туфайли, сайловолди ташвиқотлари пайтида парламент сайловларида қатнашаётган партиялар учун қатор чекловлар жорий этилганини айтди.\nҲукумат раҳбарининг сўзларига кўра, ҳозирги пайтда, партия қурултойлари ва бошқа тадбирларда кўп сонли одамларни тўплаш тақиқланмоқда, шунингдек уларнинг давомийлиги – иштирокчиларни юқтириш хавфини камайтириш учун.\nҲисоботга кўра, дастлаб 44 та сиёсий партиялар парламент мандатига даъвогар бўлишган, улардан 8 нафари келгусида сайловда қатнашишдан бош тортган ва бошқа бир партиянинг раҳбарияти яқин кунларда пойгадан чиқиш ниятини билдирган.\nТожикистонда – беморларнинг умумий сони 8 166 ни ташкил этади, 6 971 соғайиб, 65 таси вафот этган.\nАфғонистонда жами 37 599 та инфектсия ҳолати қайд этилган, 27 166 соғайган, 1375 киши вафот этган.\nРасмий равишда Туркманистонда коронавирус инфекциясининг бирортаси ҳам қайд этилмаган.\nАҚШ фуқароларининг аксарияти ўз мамлакати коронавирус пандемиясига қарши қандай чоралар кўришганидан уялишади, CNN нинг SSRS тадқиқот маълумотларига кўра.\nТаъкидланишича, АҚШнинг деярли ҳар 7-фуқароси коронавирус пандемиясига қарши этарли даражада самарали чоралар кўрилмаган деб ҳисоблашади. Сўров иштирокчиларининг ярмидан кўпи – 58% АҚШ президенти Доналд Трампнинг ҳаракатларидан норозилигини билдирган.\nБундан ташқари, респондентларнинг аксарияти – ҳар 8-иштирокчи жуда ғазабланганликларини билдиришди. Шу билан бирга, респондентларнинг сиёсий алоқаси амалдаги ҳокимият идораларининг ҳаракатларини баҳолашда муҳим рол ўйнайди.\nХусусан, демократлар (76%) ва мустақил номзодлар тарафдорлари (58%) республикаликларга (26%) қараганда ёмонроқ нарса ҳали келмоқда деб баҳслашмоқдалар. Бундан ташқари, сўров Демократик ва Республиканецлар тарафдорлари орасида одатдагидек ўз бизнесига қайтиш қулайми деган саволга жавобан 64% катта фарқни кўрсатмоқда (республикаликлар орасида 82%, демократлар орасида 18%).\nДемократлар деярли бир овоздан, улар вирус билан курашиш бўйича кўрилаётган чоралар билан фахрланишдан уялишади (93% уялишади, 5% мағрур), республикаликлар эса асосан мағрурдир (61% ни 33% га қарши).\nReuters хабарига кўра, Жанубий Африка ҳуқуқ-тартибот идоралари шахсий ҳимоя воситалари, тиббий асбоб-ускуналар, озиқ-овқат тўпламларини этказиб бериш, шунингдек шифохоналар қуриш ва қайта тиклаш, карантин марказларини ташкил этиш бўйича ҳукумат шартномалари билан боғлиқ корруптсияда гумон қилинган терговни бошладилар.\nПарламент комиссиясида тинглаш чоғида ҳукуматнинг SIU тергов бўлими бошлиғи Э. Мотибининг айтишича, унинг департаменти мамлакат бўйлаб 5 миллиард ранд (290 миллион доллар) пора билан 658 шубҳали битимни текширмоқда.\nSky хабарига кўра, Medi-Pragma тадқиқотига кўра, Италия фуқароларининг қарийб 50% умумий гриппга қарши эмланишга тайёр, 60% кўпроғи коронавирусга қарши эмланмоқчи. Шу билан бирга, ўрта ва айниқса катта ёшдаги респондентлар ушбу иккала саволга ҳам ижобий жавоб беришган.\nШу билан бирга, Regnum Италия миллий соғлиқни сақлаш институтига таяниб хабар беради, сўнгги бир ой ичида ушбу мамлакатда янги коронавирус билан касалланганларнинг ўртача ёши 35 ёшга этди. Шу муносабат билан шифокорлар ватандошлар ва мамлакат ҳукумати эътиборини янги юқумли касалликларнинг аксарияти ёшлар муҳитида пайдо бўлишига қаратмоқдалар ва зарур хулосалар чиқаришга ундайдилар.\nCOVID-19 га қарши вакциналар ва дориларни ишлаб чиқиш бўйича чора-тадбирлар, олимлар томонидан олиб борилган тадқиқотлар\nТАСС хабарига кўра, Бутунжаҳон антидопинг агентлиги (WADA) антидопинг хавфсизлиги учун ишлаб чиқилган ёки ишлаб чиқилган барча коронавирус вакциналарини баҳолашни режалаштирмоқда.\nТашкилотнинг баёнотига кўра, WADA мутахассислари ҳозирда уларни ишлаб чиқариш учун қандай компонентлар ишлатилганлигини билишмайди.\nРим папаси Френсис дунёнинг бадавлат давлатларини COVID-19 га қарши ваксиналарни йиғишга эмас, балки бутун дунёни эмлашни таъминлашга чақирди, дея хабар бермоқда Reuters. Хусусан, кенг омма олдида, агар вактсиналар маълум бир миллатнинг мулки бўлса, яъни агар у универсал бўлмаса, бойларга COVID-19 вакцинасига устунлик берилса, бу ачинарли бўлади, деди.\nСербия бу йил охирига қадар Россиянинг “Спутник V” вактсинасига 1 миллион дозани буюртиришни режалаштирмоқда. Glas Srpske портали хабар беришича, Сербия томони расмий сўровни йуллаган, унда сиёсатчилар дори-дармон олишга қизиқиш билдирган. Хусусан, порталга кўра, Сербия Бош вазири Р.Вишкович тегишли расмий сўровни Россия элчихонаси орқали юборган.\nCOVID-19 оқибатларини минималлаштириш ва карантиндан чиқиш чоралари\nReutersхабарига кўра, Мисрга келган барча сайёҳлар кузда салбий коронавирус тестини топширишлари шарт.\nМиср Бош вазири М. Мадбулининг сўзларига кўра, 1 сентябрдан бошлаб мамлакатга кириш SARS-CoV-2 учун салбий синовини ўтказиш керак. Шу билан бирга, ҳукумат раҳбари сайёҳлар учун қоидаларнинг қаттиқлашиши Миср ичидаги бир қатор чекловларнинг юмшаши билан бир вақтда юз беришини таъкидлади.\nШундай қилиб, 28 августдан бошлаб жума намозлари мамлакат масжидларида қайта тикланади.\nBMF TV маълумотларига кўра, соғлиғининг ёмонлашувига дуч келган Франтсиядаги баъзи ҳокимлар COVID-19 тарқалишига қарши қўшимча чораларни эълон қилишди. Таъкидланишича, Францияда ниқоб кийиш жамоат жойларида ҳамма мажбурдир.\nБироқ, бир нечта муниципалитет ниқоб кийиш шаҳар марказлари ва сайёҳлик жойларида мажбурий бўлиши кераклигини маълум қилди. Шундай қилиб, Сеиннинг Париж қирғоқлари, Марселнинг эски порти ёки ҳатто Лиондаги Беллеcоур портига энди фақат ниқоб билан ташриф буюриш керак бўлади.\nRegnum ахборот агентлигининг хабарига кўра, Италия расмийлари 6 ёшдан ошган барча мактаб ўқувчилари синфда тиббий ниқоблар кийишлари керак деган қарорга келишган.\nСловения ҳукумати ушбу мамлакатда COVID-19 билан боғлиқ нохуш ҳолат туфайли ўз фуқароларини Хорватиядан зудлик билан қайтишга чақирди. Вижестининг сўзларига кўра, Словения ҳукуматининг COVID-19 бўйича вакили Э. Каcин Хорватиянинг барча туманларида янги юқтирганлар сони кўпайиб бораётганини ва ҳисоб-китобларга кўра, ушбу мамлакатда бир неча кун олдин эпидемиянинг янги, анча кучли тўлқини бошланганини таъкидлади. Шу муносабат билан 21 августдан бошлаб ушбу мамлакатдан қайтган барча Словения фуқаролари икки ҳафталик карантиндан ўтиши керак.\nДавлат вакили шунингдек, Хорватия ҳукуматининг реактсияси ҳали аниқ эмаслигини ва агар жиддий чоралар кўрилмаса, Словения уни эпидемиологик хавфли жойларнинг «қизил рўйхатига» киритишини айтди. Таъкидланишича, сўнгги 24 соат ичида Словенияда коронавирус инфекциясининг 37 та янги ҳолати аниқланган, уларнинг учдан бир қисми Хорватиядан келганлар.


Qalampir.uz - Хусусий корхоналар Мудофаа вазирлиги таркибини озиқ-овқат билан таъминлайди\nХусусий корхоналар Мудофаа вазирлиги таркибини озиқ-овқат билан таъминлайди\n13:26, 30.11.2017 Жамият\nХусусий корхоналар ишлаб чиқариш биноси, ускуна ва жиҳозлардан вақтинча фойдаланиш имкониятини қўлга киритадилар.\nЎзбекистон ҳукумати мамлакатнинг Мудофаа вазирлиги бўлинмаларининг шахсий таркибига озиқ-овқат етказиб беришни босқичма-босқич ташқи манбаларга ўтказишни ташкил қилиш тўғрисида қарор қилди.\n2018 йилнинг 1 апрелига қадар Мудофаа вазирлигига озиқ-овқат учун бошқа компанияларга топшириш тартиби тўғрисида низом ишлаб чиқиш топширилди.\nМаълумотларга кўра, бу қарор ошхонадаги ходимлар сонини, озиқ-овқат маҳсулотларини етказиб беришни тартига солиш, йўқотишларни минималлаштириш, маҳсулотлар сонини ва сифатини кўпайтириш ва таом тайёрлаш сифатини яхшилаш имконини беради.\nХусусий корхоналар дастлаб сафарбарлик заҳираси батальонларини, кейинчалик ҳарбий таълим батальонлари ва тиббиёт муассасалари озиқ-овқат билан таъминланади.\nМудофаа вазирлиги шартнома тузиш санасида озиқ-овқат маҳсулотларининг ўртача нархига 20 фоизгача қўшимча ҳақни ҳисобга олган ҳолда белгилайди. Бу баҳо ичига солиқлар, ходимларнинг иш ҳақи, транспорт хизматлари, ускуналарни таъмирлаш каби омиллар ҳам киради. Шартномадаги баҳолар қайта кўриб чиқилиши мумкин. Қоидага кўра, ҳар чоракда бир марта кўриб чиқилиши мумкин.\nШартномалар энг яхши таклифлар орасида тузилади. Хусусий корхоналар ишлаб чиқариш биноси, ускуна ва жиҳозлардан вақтинча фойдаланиш имкониятини қўлга киритадилар. Коммунал хизматлар учун тўловлар Мудофаа вазирлигининг бюджетдан ташқари жамғармаси ҳисобидан тўланади.\nТеглар:Мудофаа вазирлиги Ўзбекистон\nНеймар қачон “Реал”га ўтади? Футболчининг отаси жавоб берди\n09:24, 17.12.2018 808\n17:31, 15.12.2018 1 948\n10:27, 15.12.2018 2 910\n10:02, 15.12.2018 2 299\n11:33, 14.12.2018 1 702


Шартномада ссуда ҳисобрақамими ёки асосий талаб қилингунча депозит ҳисобрақами кўрсатилиши керакми?\nКорхонамиз ишлаб чиқариш фаолияти билан шуғулланади. Олди-сотди жараёнида айрим мижозлар маҳсулотни тижорат банклари томонидан ажратилган кредит маблағлари ҳисобига харид қиляпти ва шунга мувофиқ тўловлар мижознинг ссуда ҳисобрақамидан келиб тушади. Ушбу ҳолатда шартнома ва ҳисобварақ- фактурани расмийлаштиришда нималарга эътибор бериш керак?\nРедакция от 20.12.2017\nҚонунчиликда ушбу саволнинг ечими аниқ белгиланмаган. Олди-сотди шартномаси томонлари шартномада ўз реквизитларини кўрсатишлари шарт (“Хўжалик юритувчи субъектларнинг шартномавий- ҳуқуқий базаси тўғрисида”ги қонуннинг 10-м.). Шундан келиб чиққан ҳолда, агар сотиб олувчи товар учун маблағни ссуда ҳисоб рақами орқали тўлаш ниятида бўлса, шартномада унинг банк реквизитлари қаторида ҳам асосий талаб қилиб олингунча ҳисобварақ, ҳам ссуда ҳисобварағи кўрсатилиши керак, деб ҳисоблаймиз. Агар шартномада ссуда ҳисобварағи кўрсатилмаган бўлсаю, товар учун маблағ айнан шу ҳисобварақ орқали тушган бўлса, шартномага қўшимча келишув тузиб, қўшимча ҳисобварақ ҳақидаги маълумотларни акс эттириш мақсадга мувофиқ, деб ҳисоблаймиз.\nҲисобварақ-фактура СКнинг 222-моддаси талабларига мувофиқ расмийлаштирилиши керак.


Ўзбекистонда «Фото ва видеофиксация» ахборот-ишора белгиси жорий этилди » Скачать музыку бесплатно новинки музыки 2016-2017\nЎзбекистонда «Фото ва видеофиксация» ахборот-ишора белгиси жорий этилди\nКомментариев: 0 Просмотров: 606 Дата: 8-01-2016, 20:30 2016 йилнинг 1 мартидан бошлаб Ўзбекистонда «Фото ва видеофиксация» ахборот-ишора белгиси жорий этилади. Бу ҳақда Darakchi.uz Ўзбекистон Республикаси ИИВ ЙҲХ Бош бошқармаси бошлиғи Холматжон Сайдалиевга асосланиб хабар қилди. Мазкур тартиб Ўзбекистон Республикаси Вазирлар Маҳкамаси томонидан имзоланган қарорга асосан мамлакатимизда 2016 йилнинг 1 мартдан бошлаб бир қатор ўзгартириш ва қўшимчалар киритилган янги таҳрирдаги «Йўл ҳаракати қоидалари» асосида жорий этилди. Хабарда келтирилишича, ҳозирда бу янгилик он-лайн тизимида фаолият юритаяпти. Шунингдек, бунда асосий мақсад ҳаракат иштирокчиларини жазолаш йўли билан эмас, балки уларни огоҳлантириш, қоидаларга амал қилишга чақириш йўли билан қоидабузарликларга қарши курашиш экани таъкидлаб ўтилди. Хабарларни э-майл орқали олинг: Категория: Авто Нашли ошибку?


ЎЗБЕКИСТОН РЕСПУБЛИКАСИ ОЛИЙ СУДИЎТМАГАН ТАКЛИФ ЁКИ ПОРА БЕРИШ ЖИНОЯТИНИНГ АЧЧИҚ ТАЪМИ from\nЎТМАГАН ТАКЛИФ ЁКИ ПОРА БЕРИШ ЖИНОЯТИНИНГ АЧЧИҚ ТАЪМИ\nАгар эътибор берсангиз, қинғир ишга мойил, ғараз ниятли одам бошқаларни ҳам ўзига ўхшатади: ҳаммани пул бериб, ўз йўриғига юргизса бўлади, деган хомхаёлда юради.\nТўғри, қилмиши оқибати қандай тугашини хаёлига ҳам келтирмайдиган бундай кимсалар орамизда оз, аммо улар жамиятга қора доғ туширади, зиёни эса, ниҳоятда каттадир.\nЖавлон (исм-шарифлар ўзгартирилди) кўпдан буён кўнглида тугиб юрган жиноий режасини амалга оширишга қарор қилди. Маҳалладошлари Ғ. Раҳмонқулов, Э. Нарзиев, Ф. Маматов, Р. Умрзоқов, Т. Қурбонбоев ва Т. Холиқовларнинг кўнглига йўл излади. Учқудуқ тумани тоғ тизмаларидан таркибида олтин зарралари бўлган тош-қумларни қазиб олиш учун бирга бориш, шу йўл билан кутилмаганда бойиб кетишга уларни ишонтиришга уринди.\nХуллас, шу йилнинг 20 май куни эрталаб соат тўққизларда Жавлон Носиров бошчилигидаги «шоввозлар» Учқудуқ тумани тоғ тизмаларида қазиш ишларини бошлаб юборишади. Икки дона перфоратор ва бир дона электр движок қурилмаси ёрдамида тўрт кун давомида ўн икки қоп таркибида олтин зарралари бўлиши мумкин тош-қумларни қазиб олишади.\nШундан сўнг улар ўша ерда яшовчи Фурқат исмли шахснинг «Форд» русумли автомашинасида «юк»ларни ортиб, ортларига қайтишаётган эди. Аксига олиб, автомашина йўлда бузилиб қолади. Уни тузатишга кўп вақт керак эди.\nШу боис Жавлон ўзининг қишлоғида яшовчи «Форд» русумли автомашинаси бор О. Мўминовга қўнғироқ қилади. Ундан ўзларини «юк» билан бирга олиб кетишни илтимос қилади. Икки ўртада хизмат ҳақи бир миллион юз минг сўмга келишилади.\nТоғ тизмаларидан қонунга хилоф равишда қазиб олинган ва қопларга жойланган «юк» ҳамда маҳалладошларини олиб қайтаётган О. Мўминов бошқарувидаги автомашина Навбаҳор тумани худудида ҳаракатланиб келаётганида ИИБ ходимлари томонидан тўхтатилади.\nАслида, ўша 2020 йилнинг 24 май куни соат ўн бешларда ИИБ бўлимига «Конимех — Қалқон» йўналиши бўйича ҳаракатланиб келаётган «Форд» русумли автомашина ҳамда унда таркибида олтин зарралари бўлиши мумкин тош-қум борлиги тўғрисида тезкор маълумот келиб тушган эди.\nҲақиқатан ҳам, автомашина кўздан кечирилганда, унинг юкхонасида ўн иккита қопга жойланган тош-қум бўлаклари, иккита перфоратор ва битта электр движок ҳамда етти нафар ўзларини Хатирчи туманидан, деб таништирган шахслар борлиги аниқланади. Буюм ва қоплар далилий ашё сифатида олиниб, тегишли тартибда ҳужжатлар расмийлаштирилади.\nМазкур ҳолат туман ИИБ Навбатчилик қисмидаги «Шакл — 2» китобига 528-рақам билан қайд этилади.\nАйтиш керакки, жиноят иши материаллари ичида Навоий кон-металлургия комбинати давлат корхонаси «1-сон ГМЗ» кон бошқармаси томонидан тақдим этилган 16/2517-сонли хат ҳам бор. Ушбу хатда ноқонуний равишда қазилиб, қопларга жойланган тош-қум бўлаклари таркибида қимматбаҳо олтин заррачалари мавжудлиги қайд этилган.\nЭнди яна воқеага яна қайтадиган бўлсак, у рўй берган куни соат ўн олтиларда туман ички ишлар бўлими жиноят қидирув бўлими тезкор вакили А. Рашидов ва бошқа ходимлар бирга ҳолат юзасидан судланувчи Ж. Носиров ва унинг шерикларидан тушунтириш хати олишди. Уларнинг ноқонуний хатти-ҳаракатлари юзасидан терговга қадар текширув ҳаракатларини олиб бориш А. Рашидовга топширилади.\nБойиб кетиш хомхаёли саробга айлангани ва қўлга тушиб, жазо кутаётганидан саросимага тушиб қолган Жавлон А. Рашидовни ёрдам беришни сўраб, ҳол-жонига қўймайди. У О. Мўминовга тегишли «Форд» автомашинасини қайтариб беришни, таркибида олтин зарралари бор ўн икки қоп тош-қумларнинг ўрнига бошқа тилла зарралари йўқ тош-қумларни жойлаштириб қўйиб, ўзларига нисбатан чора кўрмасликни қайта-қайта сўрайди. Бунинг эвазига А. Рашидовга икки минг АҚШ доллари беришини айтади.\nАлбатта, жиноят қидирув бўлими катта тезкор вакили А. Рашидов Ж. Носировнинг жиноятга етакловчи бу қалтис таклифини рад этади. Пора бериш жиноят эканлигини Жавлонга ётиғи билан тушунтиради. Бундай хатти-ҳаракат учун Жиноят кодексининг тегишли моддаси билан жавобгарликка тортилиши ҳақида огоҳлантиради. Лекин аввалбошда айтганимиз каби Ж. Носиров бошқаларни, жумладан, А. Рашидовни ҳам ўзи сингари пулга учадиганлар тоифасидан деб ўйлайди. Шу сабаб у икки минг АҚШ доллари таклиф қилишдан қайтмайди.\nЎша куни, тахминан, соат йигирма уч-у элликларда Ж. Носиров икки минг АҚШ долларини ички ишлар биносига олиб келади ва эшик олдида турган навбатчи ходимга А. Рашидовнинг ҳузурига кириб, фуқаролик паспорти нусхасини бериб чиқишини айтади. Бу гапни эшитган ходим унга рухсат беради.\nШу ўринда катта тезкор вакил А. Рашидовнинг хизмат хонасида рўй берган воқеадан хабардор этадиган бўлсак, Жавлон яна ўша илтимосини қайтадан баён қилишга киришади. Фуқаролик паспорти нусхасини олиб келганини айтиб, «бизга ёрдам беринг», дейди ва чўнтагидан икки минг АҚШ долларини чиқариб, А. Рашидовнинг стол устида турган яшил рангли китобнинг ичига қўяди.\nА. Рашидов амалдаги «Коррупцияга қарши курашиш тўғрисида»ги қонуннинг 26-моддаси талабига қатъий амал қилади. Шу ўринда ушбу қонун нормасига тўхталиш жоизга ўхшайди. Чунки ушбу моддага мувофиқ, давлат органлари ходимлари уларни коррупцияга оид ҳуқуқбузарликлар содир этишга кўндириш мақсадида бирор-бир шахс ўзларига мурожаат этганлигига оид барча ҳолатлар тўғрисида ўз раҳбарини ёхуд ҳуқуқни муҳофаза қилувчи органларни хабардор этиши шарт.\nҚисқаси, А. Рашидов хабар бергач, туман ИИБ бўлимига етиб келган вилоят Ички ишлар бошқармаси УХБ ходимлари томонидан пора бериш жиноятига қўл урган Ж. Носиров ушланади, унинг томонидан берилган 20 дона 100 купюрали, жами икки минг АҚШ доллари далилий ашё сифатида ҳужжатлаштириб олинади.\nЭнди дастлабки тергов органи томонидан ушбу жиноят ишининг Ғ. Раҳмонқулов, Э. Нарзиев, Ф. Маматов, Р. Умрзоқов, Т. Қурбонбоев ва Т. Холиқовларга оид қисмига тўхталадиган бўлсак, суд уларга нисбатан Жиноят процессуал кодексининг 83-моддаси 2-бандига асосан, жиноят иши ҳаракатдан тугатилганини инобатга олди.\nСуд судланувчи Ж. Носировнинг айбида қайд этилган жиноий ҳаракати дастлабки тергов органи томонидан Жиноят кодексининг 211-моддаси 1-қисми билан тўғри малакаланган, деб ҳисоблади.\nСудланувчи Ж. Носировнинг ўтмишига назар ташлайдиган бўлсак, у муқаддам судланган. Мазкур жиноятни Ж. Носиров ахлоқ тузатиш иши жазосини ўташ даврида содир этган. Жиноят ишлари бўйича Пахтачи туман судининг 2017 йил 6 декабрдаги ҳукми билан тайинланиб, жиноят ишлари бўйича Навоий шаҳар судининг 2019 йил 13 сентябрдаги ажримига кўра, Жиноят кодексининг 73-моддасига асосан, шартли равишда муддатидан илгари озод қилинган ахлоқ тузатиш ишлари жазосини кодекснинг 60, 61-моддалари тартибида қисман қўшиш йўли билан судланувчи Ж. Носировга жазо тайинлади.\nМухтасар қилиб айтганда, халқимиз «Қийшиқ арава йўл бузар» деб бежизга айтмаган. Ж. Носировнинг қилмиши ушбу нақлни эслатади. У нафақат ўзини, балки маҳалладошларини ҳам ноқонуний қилмишга бошлаб, эл орасида уятга қўйди. Унинг ўтмаган таклифи — пора бериб, иш битиришга уриниши яхшиликка олиб бормади. Шу тариқа Жавлон пора бериш жиноятининг аччиқ таъмини татиб кўришга мажбур бўлди.\nНурота тумани судининг раиси,


OzodDayjest: Юнусобод тумани ҳокими ўринбосари пора олгани учун уч ярим йилга қамалди\nЮнусобод туман ҳокимияти биноси.\nЎн биринчи фарзандини дунёга келтирган 39 ёшли аёл оиласига давлат томонидан машина берилгани ҳақидаги хабарлар ёлғон эканини айтди. Жалолиддин Мангуберди ҳақидаги сериалга қанча маблағ сарфланиши очиқланди. Жорий ҳафта матбуот шу каби воқеалар ҳақида хабар берди.\n5000 доллар пора билан ушланган ҳоким ўринбосарига жазо тайинланди\nПора билан ушланган Тошкент шаҳри Юнусобод тумани ҳокими ўринбосари Э.Зоҳидовга ҳукм ўқилди (“Инсон ва қонун” газетаси, 8 сентябрь).\n11-фарзандини дунёга келтирган 39 ёшли аёл: “Бизга давлат томонидан машина берилгани ҳақидаги хабар асоссиз”\nАндижон шаҳридаги Янги ҳаёт маҳалласида истиқомат қилувчи Шукуржон ва Насибахон Қодирохуновлар хонадонида 11-фарзанд дунёга келди (www.daryo.uz, 9 сентябрь).\nВилоят перинатал марказида туғилган қиз фарзанднинг ҳам, онанинг ҳам аҳволи яхши.\n“21 ёшимда турмушга чиққанман. Ўша пайтда жуда кеч оила қурдим деган фикрда юрардим. Негаки, синфдош қизларнинг деярли барчаси оилали бўлган эди-да. 22 ёшга тўлганимда илк фарзандим туғилди. Унга Шукрона исмини қўйдик. Тўнғичим ҳозир 18 ёшда. Шундан сўнг Яратган бир этак – 8 қиз, 3 ўғил ато этди”, - дейди Н.Қодирохунова.\nСуҳбат жараёнида Қодирохунова 2019 йили туғилган қизи ва унинг атрофида тарқалган автомашинага оид гап-сўзларга ҳам тўхталиб ўтган.\n“Ўтган йили 10-фарзандимни дунёга келтирганим тўғрисидаги хушхабар интернет сайтлари ва телеканалларда чиққач оиламизга давлат томонидан машина берилгани ҳақида гап-сўзлар тарқалди. Кўча-кўйда машина қуллуқ бўлсин, дея табрик билдирганлар ҳам кўп бўлди. Аммо бизга бундай совға ҳадя қилинмаганди”, - дейди у. Н.Қодирохунованинг таъкидлашича, бирор ташкилотга ёрдам сўраб мурожаат қилмаган, масъуллар ҳам ҳол сўраб келмаган.\n“Фарзандларимдан энг кенжасига 480 минг сўм миқдорда 2 ёшгача нафақа пули оламиз, холос. Маҳалла раисига ҳеч йўқ катта фарзандларимнинг бирини 16 ёшгача нафақа пулига ўтказиб қўйсангиз, бир миллион сўмга яқин давлатдан моддий ёрдам олардик, дея ҳар йили айтаман. Аммо у киши иложи йўқлигини таъкидлайди” , - деган 11 фарзанднинг онаси.\nЖалолиддин Мангуберди ҳақидаги сериалга қанча маблағ сарфланиши очиқланди\nЎзбекистон маданият вазири Озодбек Назарбеков Истанбул шаҳрида Жалолиддин Мангуберди ҳақидаги сериал ижодкорлари, хусусан, продюсер Меҳмет Бўздоғ билан учрашди (www.qalampir.uz, 8 cентябрь).\nНазарбеков мулоқот чоғида ўзбек халқи ушбу сериални интиқлик билан кутаётганини таъкидлаган.\n“Жалолиддин Мангуберди образи жуда нозик ва биз уни увол қилиб қўймаслигимиз керак”. - деган Назарбеков.\nЎзбекистон томонидан “Best organiser” МЧЖ ва Туркиянинг “Bozdag‘ film” кинокомпанияси ўртасида тузилган шартномага биноан “Мендирман Жалолиддин” сериали “Orient Finans Bank” тижорат банки ҳомийлигида суратга олинмоқда.\nҲозирда сериалнинг дастлабки қисмлари тасвирга олиниб, монтаж ишлари ниҳоясига етказиляпти. Қайд этилишича, ушбу сериалга 7 миллион АҚШ доллари маблағ сарфланмоқда.\nУнда Жалолиддин Мангуберди образини туркиялик актёр гавдалантирмоқда. Сериалда Тоҳир Саидов, Саида Раметова, Раъно Шодиева, Жавоҳир Зокиров, Алишер Узоқов, Адиз Ражабов, Акбархўжа Расулов каби ўзбек актёрлари роль ижро этмоқда.


ЖИЗЗАХЛИКЛАР МУСОБАҚА ҒОЛИБИ » Жиззах ҳақиқати газетаси расмий сайти\nЖиззах ҳақиқати газетаси » Спорт » ЖИЗЗАХЛИКЛАР МУСОБАҚА ҒОЛИБИ\nЎтган шанба, якшанба кунлари Жиззах шаҳридаги «Наврўзбулоқ» пойгагоҳида автокросс бўйича Ўзбекистон кубоги мусобақаларининг биринчи босқичи бўлиб ўтди.\nКескин беллашувлар остида ўтган мусобақалар эсда қоларли лаҳзаларга бой бўлди."Багги" классидаги автомобиль пойгачилари ўртасидаги мусобақаларда жиззахликларнинг қўли баланд келди.Жиззах ўқув спорт техника клуби аъзоси, спорт устаси Ғайрат Одилов мусобақада энг юқори натижа кўрсатиб, ғолиблик шоҳсупасининг биринчи поғонасидан жой олди. Тошкентлик спорт усталигига номзод Равшан Қобилов иккинчи, қашқадарёлик пойгачиШерзод Каримов учинчи ўринларни банд этди.\n"А8" классидаги автомобиллар пойгасида самарқандликларга тенглашадиган пойгачи топилмади. Фаррух Исомиддиновнинг маҳорати биринчи ўринга лойиқ деб топилган бўлса, спорт усталигига номзод Аслам Сафаров иккинчи, Ихтиёр Мухаммадиев учинчи ўринга сазовор бўлди.\nМусобақаларда "NU" классидаги автомобиль пойгачилари ҳам бор маҳоратларини ишга солишди."Наврўзбулоқ" пойгагоҳига ташриф буюрган мингминглаб ишқибозлар жиззахлик спортчиларнинг ҳар бир чиқишларини олқишлаб турдилар. Ҳамшаҳримиз, спорт устаси Бекзод Одиловнинг маҳорати ишқибозларни лол қолдирди. «Наврўзбулоқ» трассасида ҳақиқий жасорат ва маҳорат кўрсатган спортчи шоҳсупанинг биринчи поғонасидан жой олди.Андижонлик спорт усталигига номзодИброҳим Тўйчиев иккинчи, хоразмлик спортчи Мурод Бегиев эса учинчи ўринга сазовор бўлди.\n"А7" классидаги автомобиллар пойгаси ҳам кескин беллашувлар остида ўтди. Мусобақа бошлангандан пешқадамликни қўлдан бермаган андижонлик пойгачи Илҳом Қўзибоев мазкур классдаги автомобиллар мусобақасида биринчи ўринни эгаллади. Самарқандлик Фарҳод Жалилов иккинчи, тошкентликВладимир Баулин эса учинчи ўринга сазовор бўлди.\nҲакамлар ҳайъати умумжамоа ҳисобида219 очко тўплаган Жиззах вилоят техник ва амалий спорт турлари маркази жамоасини Ўзбекистон кубоги мусобақаларининг биринчи босқичи ғолиби деб топди. Мусобақаларда 192 очко тўплаган андижонлик пойгачилар иккинчи, қашқадарёликлар эса учинчи ўринни эгаллади. Ғолибларга мусобақа ташкилотчиларининг дипломлари ва қимматбаҳо совғалари топширилди.


Oxus Gold адвокати: Биз катта пул талаб қилаётганимиз йўқ\n24 январ 2021, Тошкент вақти: 21:49\nOxus Gold ширкати Ўзбекистон ҳукуматидан ўзига еткизилган 400 миллион долларлик зарарни ундирмоқчи.\nШиркат бу борада Халқаро арбитраж судига расман мурожаат қилди.\nМазкур сўровга Ўзбекистон ва Британия ўртасида имзоланилган ўзаро сармояларни ҳимоялашга оид келишувнинг асос бўлгани айтилмоқда.\nOxus Gold ширкатига ҳуқуқий маслаҳатчилик қилаëтган Amsterdam & Peroff гуруҳи раҳбари Роберт Амстердам билан телефон орқали боғланиб, унга бир неча савол билан мурожаат қилдик.\nОзодлик: Жаноб Роберт Амстердам, Халқаро арбитраж судига мурожаат қилишга Oxus Gold ширкатини нима мажбур қилди?\nРоберт Амстердам: Ўзбекистон ҳукумати бизга эътиборсиз бўлиб келди. Ўзбекистон ҳукумати бизнинг мулкимиз учун ҳақ тўламай, унга эгалик қилиш ниятида бўлди. Шу боис арбитраж судга мурожаат қилишдан бошқа иложимиз қолмади.\nОзодлик: Oxus Gold ширкати билан Ўзбекистон томонидан ким сўзлашув олиб борди?\nРоберт Амстердам: Мен буни айта олмайман. Биз Ўзбекистон президенти ҳамда вазирлар билан мулоқотда бўлишга уриндик. Бироқ бизга рад жавоби беришди.\nОзодлик: Ўзбекистон билан Oxus Gold ўртасида келишмовчилик қачон бошланган эди?\nРоберт Амстердам: Можаро ўтган йил охирида бошланган эди. Ўшанда Ўзбекистон томони мулкка эгалик қилиш истагини билдирган. Уларнинг асл мақсади мулкни эгаллаб олиш экани ҳаёлимизга ҳам келмаган эди.\nОзодлик: Халқаро арбитраж суди Oxus Gold ширкатининг мурожаатини қанча муддатда кўриб чиқади, деб ўйлайсиз?\nРоберт Амстердам: Мен буни аниқ айта олмайман. Одатда бундай тортишувларни ҳал қилиш учун 18 ойдан тўрт йилгача вақт керак бўлади.\nОзодлик: Жаноб Роберт Амстердам, Халқаро арбитраж чиқарадиган қарорни Ўзбекистон томони бажаришга мажбурми?\nРоберт Амстердам: Мен бу ҳақда миш-миш тарқатиш ниятида эмасман. Арбитраж қарорини кутиш керак. Яқинда Oxus Gold ширкати ходими Саид Ашуров 12 йиллик қамоқ жазосига ҳукм қилинди. Буни қонуний жиҳатдан ҳеч оқлаб бўлмайди. Шу боис қарор чиқиши ва унинг Ўзбекистон томонидан қандай бажарилишини кутишимиз керак.\nОзодлик: Британия фойдасига жосуслик қилганлик айби билан 10 август куни 12 йилга қамоқ жазосига ҳукм қилинган Oxus Gold ширкати собиқ бош технологи, Тожикистон фуқароси Саид Ашуровни озод қилиш учун Oxus Gold қандай чоралар кўряпти?\nРоберт Амстердам: Биз бор имкониятни ишга соляпмиз. Жумладан, турли ҳукуматлар ва халқаро ташкилотлар билан алоқада бўляпмиз. Ўзбекистондаги кенгаш билан бирга ишлаяпмиз. Қўлимиздан келган барча ишни қиляпмиз. Ўзбекистон президенти Ислом Каримов мустақилликнинг 20 йиллиги муносабати билан ўзгаришлар қилишга тайёр эканини айтди. Агар Ашуров қўйиб юборилса, бу ўзгариш бошланганидан далолат бўлади. Биз вазият тўғрисида Британия элчихонасини воқиф қилганмиз. Ҳозир Саиднинг соғлиги жуда ёмон. Шу боис у дарҳол озод қилиниши лозим. Мен Ўзбекистонда сохта айбловлар билан қамалган бошқа одамлар ҳам борлигини биламан. Ўзбекистон расмийлари дунё жамоатчилиги уларга қараб турганини билишлари керак.\nОзодлик: Oxus Gold ширкати Ўзбекистон ҳукуматидан ўзига еткизилган 400 миллион долларлик зарарни қоплатишни сўраб, Халқаро арбитраж судига расман мурожаат қилди. Ширкат талаб қилаётган сумма реалми?\n- Жаҳон бозорида олтин нархи осмонга кўтарилди. Oxus Gold ширкати ўтган йиллар давомида Ўзбекистонга 120 миллион АҚШ долларидан кўп маблағ ётқизган. Oxus Gold ширкати Ўзбекистонга маблағ ётқизган пайтдан ҳозирги кунга қадар олтин нархи олти баробарга ошгани инобатга олинса, биз катта пул талаб қилаётганимиз йўқ, - деди Oxus Gold манфаатларини ҳимоя қилаётган Amsterdam&Peroff адвокатлик ширкати раҳбари Роберт Амстердам.\nЎзбекистон ҳукумати билан “Amantaytau Goldfields” номли қўшма корхона тузиб, 10 йилдан бери мамлакатда фаолият юритиб келган Oxus Gold жорий йил бошидан бери муаммоларга дуч кела бошлаган.\nAmsterdam & Peroff адвокатлик фирмасига кўра, ўзбек расмийлари инглиз ҳамкорларини солиқдан бўйин товлаганлик, шартнома талабларини бузганлик, оффшор ҳудудларда банк ҳисобларидан ножўя фойдаланганлик ва шу билан Ўзбекистон қонунларини бузганлик каби бир қатор иқтисодий жиноятлар¸ айни пайтда атроф-муҳитга катта зиён етказганликда ҳам айблаган.\nOxus Gold Ўзбекистонда биринчи марта бундай муаммога дуч келгани йўқ. 2006 йилда ҳам айни айбловлар билан судга тортилган Британия ширкати ўз улушининг 16 фоизини собиқ Зеромакс ширкатига хатлаб беришга мажбур бўлган эди.\nOxus Gold ширкати жорий йил февралида “Amantaytau Goldfields” Ўзбекистон-Британия қўшма корхонасидаги 50 фоизлик улушини ўзбек ҳамкорларига сотишини эълон қилган.\nКейинчалик, икки томон келиша олмаганидан сўнг, март ойи бошида Британия ширкати Ўзбекистон ҳукуматини Халқаро арбитраж судига беришга ҳозирлик кўраётганини эълон қилган эди.


Термиз туманидаги тадбиркорларни нима қийнаяпти? | O'zLiDeP\nХабар қилганимиздек, Олий Мажлис Қонунчилик палатаси Спикери ўринбосари, O‘zLiDeP фракцияси раҳбари Актам Хаитов Термиз тумани ҳокими Шухратжон Ўринов билан тумандаги ишбилармонлар ва тадбиркорлар билан учрашиб, уларни қийнаётган муаммолари билан қизиқишди.\n— Ўзим яшаётган уйда 8 хона бўш турибди, — дейди тумандаги “Кокилдор ота” маҳалласи фуқароси Озода Аллаёрова. — Уй-боғча очиш ниятидаман. Қолаверса, турмуш ўртоғим билан бирга яқинда маҳалламиз ҳудудида янги дўкон қуриб, ишга туширдик. Энди унинг ёнидан автомобилларга техник хизмат кўрсатиш шохобчаси ҳам очмоқчимиз. Булар учун бизга имтиёзли кредит олишимизда амалий ёрдам сўраб, мурожаат қилдим. Туманимиз ҳокими ҳамда Қонунчилик палатаси депутати Актам Хаитов амалий ёрдам кўрсатишини айтишди.\n— Кўп йиллар Россия давлатида ишлаб, пулимга 10 та тикув машинасини сотиб олгандим, — дейди “Гулбаҳор” маҳалласида яшовчи Ҳусан Бобомуродов. — Тикувчилик цехи очмоқчиман. Бунинг учун жойим бор. Аммо маҳсулот олиб, цехни ишга тушириш учун 150 миллион сўм атрофида имтиёзли кредит олишим керак. Ушбу мурожаатимни ҳал қилиб берадиган бўлди.\nБундан ташқари, тадбиркорлар писта-бодом, шунингдек, иссиқхонада полиз маҳсулотларини етиштириш бўйича ер-майдони ажратилиши, таъминотчи ташкилотлардан арзон уй-жой қуриш учун сарфлаган маблағини ололмаётган тадбиркорлар йўл-йўриқ сўрашди.\n— Бугунги кунда Термиз туманида тадбиркорларнинг сони анча ортган, — дейди туман ҳокими Шухратжон Ўринов. — Мисол учун туманда фаолият олиб бораётган тадбиркорларимиз томонидан тўланадиган солиқ миқдори 2017 йилга нисбатан бу йил 3 бараварга кўпайган. Бу туманнинг иқтисодий ўсишига ижобий таъсир кўрсатади. Шу боис ҳам биз бугун тадбиркорлик қиламан, деган барча ишбилармон доира вакилларига кўмакдош бўлишга ҳаракат қилаяпмиз.\nУчрашув ниҳоясида йиғилганларга Фермер, деҳқон хўжаликлари ва томорқа ер эгалари Кенгаши ҳомийлиги асосида чоп этилган қишлоқ хўжалиги маҳсулотларини очиқ ва ёпиқ усулда етиштириш илмига доир қўлланмалар тарқатилди.


Ўзбекистонда COVID-19’дан кунлик соғайиш бўйича рекорд янгиланди - UzNews.uz\n13 август, 07:58\nЎзбекистонда COVID-19’дан кунлик соғайиш бўйича рекорд янгиланди\nКоронавирусдан даволаниш кўрсаткичи 78 фоизга кўтарилди.\nФото:Бухоро вилояти ҳокимлиги\nКеча, 12 август куни Ўзбекистонда 671 ҳолатда касаллик қайд этилган. Уларнинг барчаси тана ҳарорати кўтарилганлиги боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар эканлиги маълум қилинди.\nКеча, Тошкент шаҳрида 5 нафар коронавирусга чалинган бемор вафот этди.\nЭътиборли жиҳати, кеча Тошкент шаҳри, Қорақалпоғистон Республикаси, Андижон, Қашқадарё, Навоий, Наманган, Самарқанд, Сирдарё ва Тошкент вилоятларида жами 1 569 нафар бемор соғайиб, рекорд натижа қайд этилди. Аввалги рекорд 2 август куни қайд этилган бўлиб, 1208 нафар бемор соғайган эди.\nҲозирда касаллик қайд этилган жами 32 654 нафар бемордан 25 659 нафари соғайиб, даволаниш кўрсаткичи 78 фоизни ташкил этмоқда.\nАйни пайтда коронавирус инфекциясидан даволанаётган 6 784 нафар бемордан 1 375 нафари оғир, 410 нафари эса ўта оғир аҳволда қолмоқда.


«Динамо» - «Навбаҳор»: 47-ўйинда ким ғолиб бўлади?\nСуперлига 6-тури доирасидаги эътиборли қарама-қаршилик Самарқандда ўтади. Ҳозирда турнир жадвалида ёнма-ён бораётган азалий рақиблар «Динамо» ва «Навбаҳор» жамоалари ўзаро саф тортишади. Ушбу баҳс Самарқанд ва Наманган клублари ўртасидаги 47-учрашув сифатида тарихга киради.\nЧипта нархи: 10 000 cўм.\nТВ-трансляция: «Спорт» ТВ (жонли эфир)\nШарҳловчи: Хайрулла Ҳамидов.\nЯнги мавсум олдидан Даврон Файзиев бошчилигидаги “Динамо” тайёргарликни Тошкентда олиб борган бўлса, Андрей Канчельскис қўл остидаги “Навбаҳор” якуний йиғинни хорижда ўтказди.\n“Динамо” Суперлиганинг 5-туридан сўнг 1 та дуранг, 2 ғалаба, 2 мағлубият билан 7 очко билан 7-ўринни банд этган бўлса, “Навбаҳор” ҳам худди шундай натижа билан 7 очко жамғариб, голлар нисбатига кўра “Динамо”дан бир поғона юқори 6-ўринда кетмоқда. 6-турдаги “Динамо” – “Навбаҳор” учрашувидаги ғалаба жамоалардан бирини янада юқорилашига сабаб бўлади.\n“Навбаҳор”нинг ўтказган ўйинлари:\n1-тур. “Навбаҳор” – “Қўқон-1912” – 1:1\n2-тур. “Локомотив” – “Навбаҳор” – 1:0\n3-тур. “Навбаҳор” – “Бунёдкор” – 2:3\n4-тур. “Насаф” – “Навбаҳор” – 0:1\n5-тур. “Навбаҳор” – “Сурхон” – 3:0\nСамарқанд ва Наманган жамоалари 1992 йилдан буён Олий Лига тарихида 46 маротаба рўбарў келишган. Статистика водий жамоасининг фойдасига «гапирмоқда»: 25 та ўйинда «Навбаҳор» ғалабани тантана қилган, 8 баҳс муроса йўли билан интиҳо топган, 13 марта эса «Динамо» ғолиб сифатида майдонни тарк этган.\nТўплар нисбати бўйича ҳам «тош» “Навбаҳор” томонини босмоқда: 82:41. Ўтказилган 46 ўйин якунида «Навбаҳор» 83 очкога эга чиққан бўлса, «Динамо» 47 очкони ўз ҳисобига ёзиб қўйган.\nЖорий йилда «Навбаҳор» сафида «Динамо»нинг бир қатор собиқ футболчилари тўп суришмоқда. Шу жумладан «Динамо»да ҳам.\nХусусан, айни дамда “Навбаҳор” сафида тўп сураётганлардан, Баҳодир Насимов “Динамо” тарбияланувчиси саналиб, 2003-2010 йилларда, Азиз Ибрагимов 2015 йилда ва яримҳимоячи Абдужамол Исроилов 2017 йилда айнан “Динамо” сафида Олий Лигада дебютини ўтказган.\nҲозирда “Динамо” сафида тўп сураётган дарвозабон Ботирали Эргашев 2018 йилда, ҳимоячи Акмал Холмуродов эса 2010-11 йилларда “Навбаҳор” шарафини ҳимоя қилган.\nҚолаверса, "Динамо" бош менежери Илҳом Шарипов ўз вақтида "Динамо"дан ташқари "Навбаҳор" клубида ҳам муваффақиятли тўп сурган.\n2017 йилги “Динамо” – “Навбаҳор” (0:1) ўртасидаги ўзаро сўнгги учрашувда Самарқандда рекорд қайд этилганди. Ўшанда “Динамо” 3-турда “Пахтакор”ни сафарда мағлуб этиб, 1-ўринга кўтарилгач, 4-турдаги “Динамо” – “Навбаҳор” ўйинида стадион ўйин бошланишига 1 соат вақт қолганда 13 мингдан ортиқ мухлис билан лиқ тўлган, ўйингоҳ ташқарисида 4 мингдан ортиқ мухлис қолиб кетганди. Бу яқин 10 йилликдаги рекорд ташриф эди.\nБу сафарги “Динамо” – “Навбаҳор” учрашуви ҳам мухлисларда катта қизиқиш уйғотмоқда. Барчани 26 апрель куни соат 17:30да «Динамо» стадионига таклиф этамиз!\nЎқилди (марта): 775. Киритилган сана: 2019-04-25 00:00:00.


«Тоғли ҳудудларда сел келиш хавфи мавжуд» – Гидрометрология огоҳлантириш билан чиқди - EFFECT.UZ\n. 12:50 | 14.07.2021\n“Ўзгидромет” эртага, 15 июль куни Ўзбекистон ҳудуди бўйлаб қандай об-ҳаво бўлиши ҳақида маълумот берди.\nҲаво бироз булутли бўлади, вақти-вақти билан ўзгариб туради, кечга томон бироз қисқа муддатли ёмғир ёғиши, момақалдироқ бўлиши мумкин. Шамол шарқдан 3-8 м/с тезликда эсади, кечга томон 10-12 м/с гача кучайиши мумкин. Ҳарорат кечаси 21-23°, кундузи 33-35° бўлади.\nҲаво бироз булутли бўлади, баъзи жойларда ўзгариб туради, кечга томон баъзи жойларда бироз қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 18-23°, кундузи 32-37° бўлади.\nҲаво бироз булутли бўлади, баъзи жойларда ўзгариб туради, баъзи жойларда бироз қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 18-23°, кундузи 30-35° бўлади.\nҲаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан\n7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17°, кундузи 23-28° бўлади.\nTeglar:Наманган, Ўзбекистон, Фарғона


КАРАНТИНДА БОҒЧА: Карантин даврида мактабгача таълим ташкилотлари фаолиятида нималарга эътибор қаратиш лозим? Бугун Касби туманидаг 9-Давлат мактабгача таълим ташкилотида ўтказилган кўзгазмали ўқув-амалий семинарда мана шу саволга жавоб берилди. » KASBI TUMAN MAKTABGACHA TA'LIM BO'LIMI\nYangiliklar\t30-06-2020, 15:14 0 1 498\nМаълумки, жорий йилнинг 1 августидан давлат мактабгача таълим ташкилотлари босқичма-босқич фаолиятини бошлайди. Мактабгача таълим ташкилотларини мазкур жараёнга тайёрлаш масалаларини ўзида жамлаган ўқув-амалий семинар таассуротларга бой ўтди.\nСеминарда вилоят мактабгача таълим бошқармаси бош ҳисобчиси Ш.Эралов, ички аудит мутахасисси Д.Ҳолматов, Касби туман Cанитария-эпидемиологик осойишталик маркази ҳодими Ж.Маматов, Касби туманидаги барча мактабгача таълим ташкилотлари раҳбарлари, ҳамширалар ва омбор мудирлари иштирок этди.\nСеминар давомида 9-Давлат мактабгача таълим ташкилоти мисолида ходимларнинг карантин вақтида болаларни қабул қилиш, ёзги соғломлаштириш жараёнлари, санитария-гигиена қоидаларига амал қилиш, бажариш вазифалари кўзгазмали тарзда намойиш этилди.\nБу каби ўқув-амалий семинарлар бошқа мактабгача таълим ташкилотларига ҳам ташкил этилиши кўзда тутилмоқда.\nКасби туман Мактабгача таълим бўлими томонидан 5 та муҳим ташаббуси доирасида ўтказилган тадбирлар


Ўзбекистон Қирғизистон билан чегарада содир бўлган отишмага ўз муносабатини билдирди\n19:44 / 30.06.2015\nЎзбекистон миллий хавфсизлик хизмати қошидаги давлат чегарасини қўриқлаш хизмати Қирғизистон чегарачилари томонидан ўзбекистонлик ҳамкасбларининг ўққа тутилиши юзасидан расмий муносабат билдирди.\nМатбуот хизматининг маълум қилишича, 29 июнь куни соат 10:30да номаълум сабабларга кўра Қорашўро заставаси чегарачилари Ўзбекистон МХХ чегара қўшинлари ҳарбий хизматчиларини ўққа тутган. Бунинг натижасида ўзбекистонлик чегарачилардан бири яраланган. Унинг аҳволи жуда оғир дея баҳоланмоқда.\n“Воқеа жойида томонларнинг туман ва вилоят чегара аппаратлари вакиллари даражасида учрашув ўтказилди. Унда воқеа фактлари муҳокама қилинди. Қирғизистон вакиллари ўзбекистонликларни ушбу воқеада айблашга ҳаракат қилишди, лекин ашёвий далиллар келтира олмади. Шунга қарамай, вакилларнинг алоҳида суҳбати жараёнида полковник У. Шаршеев ўзбекистонлик чегарачиларга қарши эътирози ва далиллари йўқлигини тан олиб, бўлиб ўтган воқеалардан афсусдалигини билдирди ва кечирим сўради”, – деди матбуот хизмати вакили.\nАниқланишича, айнан шу застава шахсий таркиби 16 июнь куни маст ҳолда Ўзбекистон фуқаросини калтаклаган. Бунинг натижасида фуқаро Ф. Насриддинов 17 июнь куни шифохонада вафот этган.


Тамагирликка ўргатманг - Hidoyat.uz\nАсосий саҳифа Мақолалар Тамагирликка ўргатманг\nЧоп этилди Aprel 20, 2019 Тамагирликка ўргатмангda fikr bildirishni o'chirish\nБувим қаерга борсалар, ёнларида доим оппоқ дуррага тугилган нон ва ширинликлар бўларди. Лекин борган жойларида олдиларига югуриб чиққан болаларнинг пешонасини силаб, елкасига қоқиб қўярдилар-у, уларни ширинликлар билан сийлашга шошилмасдилар. Ўрнашиб ўтириб олгандан кейин уй бекасига:\n– Мана буларни чиройли қилиб идишга солиб чиқинг, – дердилар.\nШунда кўпинча уй эгаси:\n– Бувижон, шуларни ўз қўлингиз билан болаларга бера қолинг, сизни янаям кўпроқ яхши кўриб қолишади, – деганга ўхшаш гап айтса, бувижоним:\n– Кўчадан келган одам болани хурсанд қиламан, деб дарров унинг қўлига нимадир тутиши яхши эмас, – дердилар.\n– Бола шунга ўрганиб қолади. Кейин дарвозадан кириб келган одамнинг қўлига қарайдиган бўлиб қолади. Бола-да, бора-бора ҳаммадан нимадир кутадиган, агар кимдир қуруқ келиб қолса, уни хижолатга қўядиган бўлиб қолиши ҳам мумкин.


Эртага Инновацион ғоялар ҳафталиги бошланади\nИнновацион ғоялар ҳафталиги – INNOWEEK-2019 29—31 октябрь кунлари “Ўзекспомарказ” миллий кўргазмалар мажмуасида бўлиб ўтади.\nЖаҳон банки қишлоқ тадбиркорлигини ривожлантиришга кўмак беради\nНаманган вилоят ҳокимлигида Жаҳон банкининг “Фарғона водийсида қишлоқ тадбиркорлигини ривожлантириш” лойиҳасини амалга ошириш бўйича ташриф буюрган делегацияси қабул қилинди. Учрашувда вилоятда, айниқса қишлоқ ҳудудларида тадбиркорликни ва оилавий бизнесни ривожлантириш ҳамда бу борада Жаҳон банки янги лойиҳасининг роли ҳақида сўз борди.\n“Mastercard” молия ташкилоти ва “CrescentRating” агентлиги томонидан эълон қилинган ҳисоботга кўра, Ўзбекистон мусулмон аёл сайёҳлар учун энг қулай мамлакатлар қаторидан ўрин олди. Бу ҳақда Туризмни ривожлантириш давлат қўмитаси хабар берди.\nShowing 161-180 of 1,100 items.


Атамбоевнинг турмуш ўртоғига қарши жиноий иш қўзғатилмоқда - Халқ сўзи\nАтамбоевнинг турмуш ўртоғига қарши жиноий иш қўзғатилмоқда\n14:33 16 Август 2019 Дунё\nҚирғизистонда собиқ президент Алмазбек Атамбоевнинг рафиқаси Раиса Атамбаевага қарши жиноий иш қўзғатилмоқда. Бу ҳақда Спутник хабар берди.\nРаиса Атамбоеванинг сўзларига қараганда, ҳозирда Атамбаевнинг тарафдорлари, оила аъзолари ва яқин қариндошлари ёппасига таъқиб остига олинган. Атамбоевнинг тўнғич ўғли Сейитбек ваҳшийларча калтакланган ва уни ҳар куни сўроққа чақиришади.\nУнинг маълум қилишича, “Ала-Арча” давлат қароргоҳидаги уй-жой ҳам муҳрланган. Бундан ташқари, 2002 йилда очилган оила ҳисоби ҳибсга олинган. Атамбоева ҳозирда улар яшаб турган ягона уйни ҳукумат олиб қўйишидан ташвишланмоқда.\n“Ҳозиргина менга нисбатан Арабаев иши бўйича жиноий иш очишаётганини билдим. Мен ҳеч қачон судьялар ишига аралашмаганман. Сиёсат нопок иш эканини билардим ва ҳеч қачон унга аралашмасликка ҳаракат қилардим. Мен ҳаттоки қайси суд қаерда жойлашганини ва ҳеч бир судьяни билмайман”, - деган Раиса Атамбоева.\nБугун Миллий хавфсизлик давлат қўмитаси биносида Алмазбек Атамбоевга нисбатан қўлланган эҳтиёт чорасини ўзгартириш масаласи кўриб чиқилди. Бишкек шаҳар суди қарорни ўзгартиришсиз қолдирди ва Алмазбек Атамбаев 26 августга қадар тергов ҳибсхонасида қолади.


Daimler Tesla’га қарши 6 та электромобиль ишлаб чиқаради - Carzone.Uz\nDaimler Tesla’га қарши 6 та электромобиль ишлаб чиқаради\nГерманиянинг Daimler компанияси яқин йилларда бир нечта электромобилларни намойиш қилмоқчи. Афтидан, немислар бу борада Tesla’дан қолишмасликка қаттиқ қарор қилишган кўринади. Компания яқин келажакда олтита, баъзи маълумотларга кўра 9 тагача электрда ҳаракатланадиган автомобилларни ишлаб чиқариш арафасида турибди. Ҳозирча автомобилларнинг техник кўрсаткичлари ҳақида маълумот йўқ. Бироқ аввалроқ компания Mercedes-Benz бренди остида иккита седан ва иккита SUV сериясидаги машиналарни тайёрлаши тўғрисида хабар пайдо бўлган эди. Automobilwoche нашри эса асосий эътибор кроссовер ва SUV моделларига қаратилишини маълум қилган.\nReuters агентлигининг ёзишича, компания илк босқичда гибрид моделларни яратади. Масалан, SUV сериясидаги водород ва электрда (фақат электрда 45 км масофа босадиган) ҳаракатланадиган автомобилнинг тайёрланиши эҳтимолдан холи эмас. Чунки айнан бундай гибридлар атроф-муҳитга тамоман безарар ҳисобланади.\nШунингдек, Automobilwoche нашрининг маълум қилишича, мазкур электромобиллар 2018-2024 йиллар орасида ишлаб чиқарлар экан. Бироқ ушбу хабарнинг ўзи ҳам Daimler электрли автомобиллар соҳасига шиддат билан кириб келмоқчи эканлигини кўрсатади. Чунки компания АҚШнинг Tesla брендига ўхшаб бир-иккита модель билан эмас, балки бирданига бир нечта электромобиль серияларини сотувга чиқаришни режалаштирган. Бу шунчаки миш-миш бўлмаганлиги аниқ. Чунки немис автоконцернида бундай машиналарни тайёрлаш учун салоҳият, қувват ва ресурслар етарли.


Қарор топган адолат - Уч илдиз\nадиблар ва адабиётшунос олимларнинг миннатдорлик хати\nСизнинг жамият ҳаётининг бошқа барча жабҳалари қаторида адабиётимизга бўлган юксак эътиборингиз биз – адиблар, адабиётшунос олимлар ва умуман адабиёт аҳлининг айни кўнглимиздаги иш бўлаётганини айтишдан бениҳоя мамнунмиз. Кеча – 20 февраль куни яна бир хушхабарни, улкан савобли иш бошланганини эшитдик. Сизнинг бевосита ташаббусингиз ва раҳнамолигингизда Тошкент шаҳри “Самарқанд дарвозаси” маҳалласида жойлашган буюк адиб Абдулла Қодирий яшаб ижод қилган уй ва боғ ҳовли ҳудудида боғ-музей ташкил этиш, бу ишларни амалга ошириш учун зарур маблағ ажратиш ва 2018 йил якунига қадар тугаллаш режалаштирилгани ҳақидаги хабарни ўқиб, тўғриси, кўзларимизга қувонч ёшлари келди. Бу хайрли иш халқимизнинг кўп йиллик армони эди.\nШунинг билан бирга, бу савобли иш тарихий ҳақиқатнинг, адолатнинг қарор топишидир. Халқимиз кўнглидаги гўё ушалмасдек туюлган орзунинг рўёбга чиқишидир. Чунки Абдулла Қодирий ўзбек романчилигининг асосчиси бўлиб тарихга кирди. “Ўткан кунлар”, “Меҳробдан чаён” романлари, шеърларию ҳикояларида биринчилардан бўлиб миллий истиқлол ғоясини куйлади. Ўз Ватанининг равнақини, она халқининг дунёдаги тараққий этган миллатлар даражасига кўтарилишини орзу қилди. Асарлари моҳиятида ана шу ҳаётбахш ғояларни акс эттирди. Мудҳиш 1938 йилги қатағон қурбони бўлган Абдулла Қодирий номи фақат 1956 йилга келиб оқланди. Бироқ шундан кейин то мустақилликкача ўтган – ўттиз беш ва истиқлолнинг йигирма олти йили давомида буюк адиб яшаган уй эътиборсиз қолиб келди. Юртдошларимиз ва хорижлик сайёҳлар мунтазам зиёрат қилиб келадиган бу маскан обод қилинмади. Абдулла Қодирий яшаган уйни музейга айлантириш борасида бир қанча марта юқори идораларга мурожаат этилган бўлишига қарамай, бу хайрли иш амалга ошмай келар эди. Ана шу эзгу ишга Сизнинг раҳнамолик қилишингиз кўксимизни тоғдек кўтарди.\nСизга юксак ҳурмат ва эҳтиром ила\nёзувчи, Давлат мукофоти лауреати,\nёзувчи, Ўзбекистон Республикасида хизмат кўрсатган маданият ходими.\nЭслатиб ўтамиз Абдулла Қодирийнинг уй-музейи борми? ҳамда ЎзАга Маданият вазирлигининг жавоби: “2018 йил якунига қадар Абдулла Қодирий боғ-музейи ташкил этиш режалаштирилди” номли мақолалар сайтимизда чоп этилганди.\nNext story Бугун халқаро она тили куни\nPrevious story Ўзбекистон Миллий университети делегацияси Исроилда


Тошкент марказида тураман, балкондан олий мажлис кўринади, сал нарида прокуратура. Аммо шунча йилдан бери дом олдидаги бир уюм чиқинди олинмасдан ëтувди. Ëлғон бўлмасин Наврўздан бери.\nКеча Мирзиëев келади деб ўша чиқиндиларни кўринмас одамлар тозалаб ўрнига палма экиб қўйишибди. Ҳамма ҳурсанд, кимдир қолган умрида палма кўрганига, кимдир чиқинди ҳиди нари бўлганига. Шу пайт осмондан пат-пат қилиб тикучар учиб ўтди. Ҳожи бобою ҳожи оналар осмонга қараб “ана Мирзиëев” деб дуога қўл очишди.\nКечагина атрофи темир панжаралар билан ўралган машиналар турадиган майдон ўрнида ранг-баранг гуллар очилиб ётибди. Турар жой, ҳукумат бинолари, ресторанларнинг деворлари янги бўялган, бир кун аввал ташландиқ ҳолда ётган жойда болалар майдончаси қурилган, кўчалар супуриб сидирилган, йўллар озода, хуллас, ҳайратдан қотиб қолдим, ҳушим бошдан учди кетди…\nАйни куз авжида анвойи гулларнинг барқ уриб очилишини қаранг. Сабабини суриштирсам, гузаримизга Вазири аъзам ташриф буюрарканлар.\nËнимиздаги бозорчада бодринг сотадиган ҳола чин дилдан дуо қилди. Ҳоланинг айтишича энди бундан буëн бодринг сотганда касса аппарат керак эмас экан.\n“Мирзиëев бекор қилдилар касса аппаратни, илойим имзо қўйган қўллари дард кўрмасин”\nҲожи боболар тилида эса бошқа гап:\n“Бу боришда ўлдиришади буни”\n“Э ўлдиришмайди, Аллақачон СНБ охранасидан воз кечибдику. Алишер Усмонов охран юборибди Шўкатакани қоровуллайсан деб”\n“Путинни ўзи чинор қўндоқли гвардия аскарларини жўнатибди қоровулликка”\ndata-title="Мирзиëев шарафига палма япроғи" data-description="Тошкент марказида тураман, балкондан олий мажлис кўринади, сал нарида прокуратура. Аммо шунча йилдан бери дом олдидаги бир уюм чиқинди ..." data-image="https://eltuz.com/wp-content/uploads/2016/09/rasm1908.jpg" data-url="https://eltuz.com/kundalik/197210/" data-services="facebook,odnoklassniki,twitter,telegram" data-counter="ig">


Олимлар COVID-19’нинг янги штаммларини келтириб чиқарувчи омилларни аниқлади 21-09-2021, 20:27 | Zamin.uz\n«SARS-CoV-2 тарқалишига жуда ўхшаш параметрлардан фойдаланиб, биз пандемия тўлқинини моделлаштиряпмиз ҳамда вакцинация суръати ва фармацевтик бўлмаган чоралар самарадорлигининг вакцинага чидамли штамм пайдо бўлиши эҳтимолига таъсирини кўриб чиқяпмиз. Кутилганидек, юқори даражадаги вакцинация бундай штаммнинг пайдо бўлиш эҳтимолини камайтиришини аниқладик», — дейилади тадқиқотда.\n«Оддий тавсиялардан бири бу — вирусни паст даражада ушлаб туришдир. Буни ҳатто аҳолининг кўп қисми эмланган бўлса ҳам, муайян вақт давомида дори-дармонларга оид бўлмаган чоралар билан, яъни ижтимоий масофага қатъий риоя қилиш орқали амалга ошириш мумкин. Оммавий эмлаш пайтида фармасевтик бўлмаган чораларни қўллаш, вакцинанинг самарадорлиги идеал бўлмаган тақдирда ҳам инфекциянинг камайишига ёрдам беради», — дейди олимлар.\nОлимларнинг таъкидлашича, глобал мувофиқлаштириш бўлмаса, баъзи популяцияларда вакцинага чидамли штаммлар мағлуб бўлиши аммо бошқаларда сақланиб қолиши мумкин. Олимларнинг хулосасига кўра, чидамли штаммнинг глобал тарқалиш эҳтимолини камайтириш учун бутун дунё бўйлаб вакцинация суръатини ошириш лозим. “Замин” янгиликларини “Youtube”да кузатиб боринг\nЯнгиликлар » Дунё » Олимлар COVID-19’нинг янги штаммларини келтириб чиқарувчи омилларни аниқлади


22 октябр 2020, Тошкент вақти: 09:29\nРоссиянинг Воронеж вилояти арбитраж суди «Ўзбекозиқовқатхолдинг» ширкати раҳбари Тоҳир Жалиловни банкрот деб тан олди.\n“Коммерсантъ” нашрининг ёзишича, GM Uzbekistan’нинг собиқ бош директори Тоҳир Жалилов Воронеждаги Uz-Daewoo дилерлик компанияси ва «Км/ч» автосалонлар тармоғига эгалик қилиб келганди.\nНашрнинг ёзишича, Жалилов компаниялари «Возрождение» банкидан 502 миллион 990 минг рубль (тахминан 7,8 миллион доллар) қарздор бўлган.Бунинг ортидан банк 2019 йилнинг март ойида Жалиловни банкрот деб топиш юзасидан судга мурожаат қилган.\n«Км/ч» автосалонлар тармоғи Uz-Daewoo, Ravon, Iveco, ZAZ, Skoda ва Volkswagen автомобилларини сотган. Барча салонлар 2014 йилда олинган кредитлар бўйича ўзаро кафил бўлган. Тармоқнинг Россиядаги қарзи 20 миллиард рублдан (тахминан 313 миллион доллар) ошиши мумкин.\n1969 йил Андижон вилоятида туғилган Жалилов 1993 йили Тошкент Техника университетини муҳандис-металлург мутахассислиги бўйича тугатган.\nМеҳнат фаолиятини Андижоннинг Булоқбоши туманидаги «Biznes Fond»да мутахассисликдан бошлаган Жалилов 1998 йилдан бошлаб автомобил саноатида қатор лавозимларда ишлади. Шу жумладан «УзДЭУавто»ни 2003 йилгача бошқарган.\n2009—2010 йилларда Тоҳир Жалилов General Motors Uzbekistan’нинг маркетинг, савдо ва хизмат кўрсатиш бўйича бошқарувчи директори лавозимида ишлаган.\n2010—2017 йилларда у «Ўзавтосаноат» АЖ раиси ўринбосари, бир вақтнинг ўзида GM Узбекистан бош директори лавозими эгаллаган.\n2017 йилдан буён Тоҳир Жалилов «Ўзбекозиқовқатхолдинг» компаниясига раҳбарлик қилмоқда.\nТоҳир Жалилов билан боғлиқ мақолаларни шу саҳифадаги "Алоқадор" рукнида ўқишингиз мумкин.